text:
DU DAJU LAHTAW ZAU SENG A LABAU KADUN
Lashio Ginwang, Mung Jet Bang Shau mare na Hpung Up Sara Lahtaw Balawng Du (wai wa sai) hte Jawng Saranum Lahpai Nang Htang yan a shadang sha marai (6), shayi sha marai (3) hta na shadang sha alat wa re. Shi mying hpe Zau Hkrang mung nga ma ai. 1920 ning, February 14 ya hta shangai n’htawm, laika hpaji tsang 7-8 sharin chyoi la lu wa ai ten, 1940-41 ning hta Japan ni du bang wa ai majaw, Japan Hpyen Dap e ga gale salang makan bungli shang gunhpai ai.
1944-45 ning hta Japan wai mat wa n’na, Jinghpaw-American Ringja (Kachin American Ranger) dap kaw Gyi Jum /Jere (Sgt/Clk) makan lit shang gunhpai wu ai. Dai hpang Inglik Levi dap hta Du (Lt.) atsang du hkra hpyen amu bai shang gunhpai ai. Inglik ni Myen Mung hpe shanglawt jaw ai hpang 1949 ning hta tsang (10) hpaji hpe matut sharin awng la lu ai. Dai shaning hta sha Du Up Daju Naw Seng hte rau KNDO hte matut let Myen Mung Asuya hpe rawt malan gasat ai. 1950 ning hta Du Kaba Naw Seng Miwa Mung de shang mat wa ai ten shi gaw Kayin Mung de yu mat n’na, KNDO kata e dap ba (Brigade) langai mi up hkang nga yang, 1957 ning hta Yanggung Dakkasu Jawng lung nga ai kanau Zau Tu hte rau dakkasu jawng ma ni hpe matut mahkai la n’htawm, 1959 ning hta Lashio de bai mayun lung wa ngut jang Wunpawng Mungdan Shanglawt Rawt Malan lam hpe woi awn galaw hpang wa sai.
Wunpawng Mungdan Shanglawt Rawt Malan Hpung hpe woi awn shalat hkrang shapraw da lu ai hte rau, 1965 ning, December shata hta sinat laknak tam let mung masa mahkrun waw majen je na matu Htai Mung de rawt sa wa wu ai. 1970 ning, April 4 ya hta Bang Noi Man Hying Du Wa Hkun Hpung hte Du Jan Nang Htu yan a shayi sha Nang Bawk hpe hkungran dinghku de sai. Htai Mung kaw mungdan shalawt makan lit matut gunhpai nga ai ten, 1975 ning, August shata (10) ya shani, Htai Mung kata Htam Ngawp kadawng hkrun lam e, n hkru n shawp yuk jahtuk sa namdan masha Seng Tu ngu ai Tu Bung hpung ni a lata hta mungdan hte mung shawa a matu asak ap nawng mat wa nu ai rai.
Du Daju Lahtaw Zau Seng gaw;-
(1) Dip up sai chyup hkrum nga ai Wunpawng Amyu Sha ni hte Wunpawng Mungdan Sha ni hpe shalawt la lu na matu, Wunpawng Mungdan Shanglawt Rawt Malan Hpung kaba hpe shawg ningnan woi de gaw hpang dat ai ning baw kaba re.
(2) Myu tsaw myit mung tsaw myit nachying kaba la ai wa re.
(3) Galaw gwi ai hte dawdan gwi ai myit atsam marai ni hte hpringtsup ai wa re.
(4) Wunpawng ga ni hta na, Jinghpaw ga, Azi ga, Maru ga, Lashi ga hte maigan amyu ni a Myen ga, Sam ga, Inglik ga,Kala ga, Htai ga, Lahu ga ni chyoi hkung hkyang ai wa re.
(5) Shingnaw shangna hpe lapu shabyin shatai lu ai, tai hpyen wa hpe myi magap kau ya ai zawn re ai myi le hpaji ni mung chyoi ai
(6) Ranger prat e Lashio mare na Japan hpyen la marai hkru hpe chya-hkrung sa rim wa n’na, BGM arawng shagrau la lu ai re.
DU UP DAJU LAHTAW ZAU TU A LABAU KADUN
Shi gaw, gaw Du Da Ju Lahtaw Zau Seng a kanau majing nan re. Kaji daw de dum n’ta kaw kanu a lata hta hpaji tsang (2) du hkra sharin achyin la n’htawm, Namhpaka, Lashio jawng ni hta tsang (10) du hkra sharin awng la wu ai. Matut n’na Yanggung Dakkasu kaw (ISC) madang du hkra sharin chyoi la wu ai. Jawng lung nga let, (UTC) hta hpyen hpaji hpe mung sharin awng la lai wa sai.
1957 ning hkan n’na mung masa hkaja hpang wa ai. Kahpu Ba Lahtaw Zau Seng hpe matut mahkai let, Wunpawng Mungdan hte Wunpawngt Amyu, mungdan sha ni rawt malan lam hpe ningpawt hpang galaw saw ai. 1961 ning, March shata (7) ya shani, Lashio Gumpraw Dum hpya ai kaw woi awn ningbaw lai wa ai. Myen Mung Asuya hpyen dap ni hte shawng ningnan lang gap gasat hkat lai wa ai. May shata (18) ya shani na Nam Maw Mung Leng gasat poi hta woi awn lai wa ai.
1961 ning, August shata hta, KIA Model Bde, H.Q. Sinli ga kaw n’na Kanu Mungdan de rawt lung wa n’htawm, Manmaw Ginwang, Sadung Ginwang,Mali N-mai Walawng, Mali Hkrang Walawng, Sumpra Bum Ginwang, Putao Ginwang hte Hugawng Ginwang ni hta shara shagu chyam bra hkra shanglawt majan je atsam dat lai wa ai. Ninghtan shabawn lam, up hkang lam ni hte seng ai makan bungli ni hpe woi awn hpaw masat hkrang shapraw lai wa ai. Kala Mung, Miwa Mung ni de mung masa mahkyit mahkai lam woi galaw lai wa ai.
1966 ning hta, Law Wai Lu Awn hte hkungran dinghku de n’na, shayi sha lahkawng shaprat wu ai, Dai hpanmg 1973 ning hta Labya Seng Tawng hpe numhtap hku bai hkungran la ai. Dai shaning June shata, (16) ya shani GHQ, KIA kaw n’na, Thai Mung (OKFA) de yu sa wa ai. Thai Mung kaw Ningbaw Kaba Du Daju Zau Seng hte sa hkrum n’na, makan bungli ni matut galaw gunhpai nga ai ten laman, 1975 ning, August shata (6) ya shani Thai Mung kata Htam Ngawp kadawng hkrun lam e, n hkru n shawp la ai yuk jahtuk sa numdan masha Seng Tu ngu ai Tu Bung hpung ni a lata hta asak sum lai wa sai rai.
Du Up Daju Lahtaw Zau Tu gaw;-
(1) Dip up sai chyup hkrum nga ai Wunpawng Amyu Sha ni hte Wunpawng Mungdan Sha ni hpe shalawt la lu na matu, Wunpawng Mungdan Shanglawt Rawt Malan Hpung kaba hpe woi gaw de sa wa ai hta, Ningbaw Malai (Shingtau Ningbaw) hku n’na makan lit la woi awn lai wa ai wa re.
(2) Galaw gwi ai daw dan gwi ai atsam ningja rawng ai wa re.
(3) Myu tsaw myit, mung tsaw myit kaba la ai wa re.
(4) Hkam kaja ai hte atsam marai hpring tsup ai wa re.
SALANG PUNG SHWI ZAU SENG A LABAU KADUN
Kuthkai Ginwang, Hu Bren Pungshwi ga, Man Je mare na Wunji Usa Du Wa Maran Zau La hte Du Jan Gauri Zang Kai yan a shadang sha alat re. Shi a mying Hkun Seng mung nga ma ai. 1938 ning, April shata praw (3) ya shani shangai n’na, asak kaji daw Kuthkai, Lshio, Tawnggyi hkan jawng lung laika hpaji sharin lai wa ai. Tsang (10) awng ngut n’na, Yunggung Dakkasu de BSC madang du hkra matut sharin la ai.
1962 ning kaw n’na, Wunpawng Mungdan Shanglawt Rawt Malan Hpung de saw a let, magam sa gun hpai wu ai. Wunpawng Mungdan Shanglawt Hpung, Ninggawn Amu Madu hte Maigan Makyit Mahkai Dap lithkam makan lit hpe la gunhpai lai wa ai. 1970 ning, February shata (2) ya shani, Hpauyu Ji Nan hte dinghku de n’na, shadang sha langai shaprat ai. 1975 ning hta Labya Lu Seng hpe numhtap hku bai hkungran la n’htawm shayi sha langai bai shaprat ai.
1975 ning, February shata hta OKFA Camp, Thai Mung de yu wa n’na, Ningbaw Kaba Du Daju Lahtaw Zau Seng, Du Up Daju Lahtaw Zau Tu yan hte sa hkrum nga ai aten laman Brigadier Lahtaw Zau Tu hte rau 1975 ning, August shata (6) ya shani asak sum wa sai rai.
Salang Pung Shwi Zau Seng gaw;-
(1) Myutsaw myit, mung tsaw myit kaba ai la wa re.
(2) Myen Laika, Inglik laika hte prat ningnan hpaji hparat ni hpe chyoi chye kung kyang ai wa re.
DU UP GALAU HKUN CHYOI A LABAU KADUN
Lahta Sam Mung, Sinli ga, Na Hkyem Galau Kahtawng na Salang Galau Ze Lum (a) Zau La hte Salang jan Mading Kaw Tsai a kasha Matang re. Shawng de Galau Du ni gaw Sam Zaw Bwa Du ni hpe majan a hpan lam hte kaga lam ni hta garum shingtau lai wa ai, hku hkau ai jaw e, Galau Htingnu na ma langai Sinli Haw e woi nga n’na, shakung shapan ya na nga majaw kahpu ba Zuk Htam hpe sa nga shangun yang n hkraw ai, Kanau Ma Tang hpe tsun yu yang hkraw ai majaw, Sinli Haw de sa nga n’na hpaji sharin jawng lung la sai re. High School madang du hkra sharin la ai wa re.
Hkun Chyoi ngu ai gaw, Sinli Zaw Bwa n’ta ni shamying ya ai mying re. Jinghpaw ga hku Du Chyamut ngu ai lachyum re hpe chye lu ai. 1961 ning, ginhtawng e KIA Hpa Leng Camp hta hpyen shang sa du n’na, Shanglawt Hpyen Dap e shawng ningnan na hpyen la rang rut hpung hta shang lawm n’na traning sara Du Kaba Lahtaw Zau Seng, Du Kaba Lahtaw Zau Tu hte Du Kaba Lamung Tu Jai ni sharin ai lakhtak e shawng awng pru wa ai pang kaw lawm ai. Training ngut ai hpang, training sara hku lata san shatsam la hkrum n’htawm hpyen sharin shakyang lam hpe shakut shaja galaw gunhpai ai.
1962 ning Du Kaba Lahtaw Zau Tu ni Kanu Mungdan lahta daw de majen je bang wa ai shaloi hpyen gyi hku lawm nang sai.
Nahpaw makau Prang Kawng e Myen Dap hte gasat hkat ai hkan lawm ai. 1963 ning, shaning ningnan daw de commission officer shalun la sai. Shing rai nga yang, 1980-81 ning hta Gawkgut de tsang (3) Cadre Mung Masa jawng de Du Kaba Lamung Tu Jai woi awn ai hpung kaw sa lawm sharin hkam la lu sai.
1984 ning hta Ginjaw kaw n’na lak san magam bungli hte Thai Mungdan de Du Kaba Gauri Zau Seng hte rau shangun dat ai. Thai mung e magam bungli galaw gunhpai nga ai ten hta n hkru n shawp ai masha ni e gyam gap hkrum ai majaw, 1984 ning May shata (6) ya shani Wunpawng Mungdan hte Wunpawng Amyu sha ni a matu asak ap nawng lai wa sai.
Du Kaba Galau Hkun Chyoi gaw;-
(1) My tsaw myit, mung tsaw myit grai kaba ai wa re.
(2) Bungli hta kangka shakut shaja ai.
(3) Myit atsam marai, hkum hkrang atsam marai rawng ai wa re.
(4) Lit jaw gunhpai ang ai magam bungli ni hpe gwi gwi hte awng dang hkra lit la gunhpai lu ai atsam marai pring tsup ai wa re.
LAT DU DUK ZAU HKAWNG A LABAU KADUN
Lat Du Duk Zau Hkawng gaw Maji Bum, N’dau Dawm mare kaw 1945 ning, June (1) ya shani shangai n’na, loi kaba wa ai aten hta Sawng Hpre Mare de htawt sit nga ai.
1963 ning, hta Dubbung Mare lapran tsang jawng hta jawng lung n’na, tsang (2) du hkra lung awng wa sai.
1963 ning, October shata (12) ya shani Wunpawng Mungdan Shanglawt Hpyen Dap de sad u ai. Asak naw kaji ai majaw training ngut ai hpang V.D.F hku hkap la hkrum wu ai. 1968 ning kaw n’na she Army de bai gale bang n’na, Du Kaba Zau Tu, Salang Kaba Pungshwi Zau Seng ni hte rau n hkru n shawp ai Seng Tu (Tu Bung) hpung ni e gyam sat hkrum n’na, amyu hte mungdan sha ni a matu asak ap nawng lai wa sai rai.
Lat Du Duk Zau Hkawng gaw;-
(1) My tsaw, mung tsaw myit hpring ai.
(2) Bungli hta kang ka ai, shakut shaja ai, sadi dung ai.
(3) Magrau grangt share shagan ai.
(4) N’tsa na hpu-awn ni hpe tsaw ra sadi dung ai, hkungga la ra ai hte madat mara ai wa re.
Ginjaw Komiti Rung
Wunpawng Mungdan Shanglawt Hpung
Wungpawng Gumrawng Gumtsa Mungdan


c: text/html

text:
时间:2019-08-23 16:07:41 来源:德宏团结报
Tsun ga nga yang mangai ta sha ra ai namsi namso ni go hpa re ta? Dai go sabyi si rai nga ai.
Sabyi si go gaba ai, gaji ai, dui ai, hkri ai, tsit ai, mang ai, atum rong ai, atum n rong ai ni……Amyu myu lo ai majo myi maka pyi ka wa nga ai.
《Shengnung benzhaugyin》 (神农本草经)ko ka matsing sumhting da ai,“Sabyi si”go laso lasa gying machyi ai shamai ya, hkum gata na n-gun jat ya, matsing jat, hkumhkrang shali ya re atsam rong nga ai. Gumgai dingla lawan wa ai hpe htang lu ai namsi gaja mung re.
Dai majo, mangai ta laman hta shan nau sha na hkum myit, sabyi si lo sha yang she gaja ai, sabyi si go mayu e tsun ai “Dungchungsha zhau”(冬虫夏草) a madang dep nga ai nga ma ai.
Sabyi si na akyu masum
Sabyi si hpyi hte sabyi si tum go n-gun de wa ai dat n-gun grai rong ai, ga shadon Honghtenlui huahewu (黄酮类化合物), Beliluchun (白藜芦醇), Huazhinsu (花青素) re ni grai gahkyin majo nga ai.
1. Beliluchun
Akyu ningmu: Bum lapau, htong nan (辐射), sinwop sailam ana re ni hpe lu htang maja nga ai.
2. Huazhinsu
Akyu ningmu: Gumgai dingla lawan wa na htang maja.
3. Luihong htungsu
Akyu ningmu: Gumgai dingla lawan na htang maja ai hta n-ga, shatsom, salum ana ni hpe mung lu maja nga ai.
Sabyi si sha yang akyu myu myu rong nga ai !
1. Gahtet shakop ningtuk sho ai akyu rong ai.
Masha a hkumhkrang go gahtet bam re nlum ta hkrum lai wa nna, hkumhkrang gata e kro gahtet, hkumhkrang puba re mabyin masa ni byin wa chye nga ai. Dai rai sabyi si go jit ji pyo na akyu mung rong nga ai.Dai majo mangai ta ningnan do e, hkumhkrang gata na gahtet ai ningtuk ni lu sho kau ai namsi lo lo sha yang gaja nga ai.
2. Gumgai dingla wa na htang lu ai.
Mang ai bo sabyi si hpe jahku pyip lu yang, namchyim mung grau mu nna, hkum de n-gun mung grau rong wa nga ai.
Huazhinsu go myi ko n na shi hkrai shi byin ai gumgai dingla wa na hpe lu htang ai bo dat n-gun rong ai, shatsom lu ai bo akyu madang go Wuisinsu E (维生素E) hta htam 50 lo jat nga ai, Wuisinsu C (维生素C) hta htam 20 dang lo jat nga ai.
Beliluchun go ginsa ana byin tai wa na hpe lu htang maja ai hta n-ga, ginsa ana ganu hkron bra wa na hpe mung lu sadi maja nga ai.
3. Sin hpe makop lu ai.
Sabyi si ko rong ai n-gun namta ni go shi hkrai rong ai re, dai wuisinsu ko dat n-gun amyu myu rong ai, sin makop, kan de ntsin rong wa na htang maja, lago bum wa na hpe makop ya re akyu ni lo lo nga ai.
4. Sin wop makop lu ai.
Ameriga Byinchyu chyuli jong gaba na n-gun de wa ai bo dat n-gun sumru ai shaloi mu shapro ai: Sabyi si ko na Beliluchun go, ana ganu hpe lu htang ai hta n-ga, shatsom, seshauban (血小板), ginsa ana re myu myu ana hpe akyu jashon ya nga ai, sinwop ana lu ai ni a hkamja lam hta mung grai rong nga ai.
5. Gumgai dingla ni a mau ngok ana hpe shamai lu ai.
《Ameriga myit ana logadat hpaji hkum hpa laika》 hta mu shapro ai: Sabyi si tum ko go, B denfun (B淀粉) dat n-gun rong nna, bonu hpe makop ya lu ai hta n-ga sama kap ai hpe mung shaprai lu nga ai.
6. Hpum wa na htang lu ai
Sinna Janmani na sumru langai hta mu mada ai: Sabyi si ko na Beliluchun go hpum wa na hpe lu htang ai hta n-ga hpum wa na hpe mung lu sharam nga ai.
Sabyi si hpe chye lata ra ai
1. Nsam amyu myu re chye lata ra ai
Hkye nsam sabyi si
Nsam hkye sabyi si hpyi ko go Nyijonmui (逆转酶) rong n na, sai lam shakya ya,sai garang tsom wa shangun nhtom, sai gatin wa na hpe htang maja kau lu nga ai majo, salum sai lam ana lu ai ni lo sha yang gaja nga ai.
Tsit nsam sabyi si
Hpro tsit nsam sabyi si go, garai n myin ai shaloi go a tsit re rai nga ai, myin ai hpang go loi hpro la rai nga ai. Sha yang salum de n gun wa, kro gahtet shakop ningtuk sho re a sung rong nga ai.
Nsam mang ai sabyi si
Nsam mang ai sa byi si hta go huazhinsu rong n na, gumgai dingla wa na htang maja lu ai hta n-ga, amyi n greng wa na hpe mung maja kau lu nga ai.
Chyang nsam sabyi si
Chyang nsam sabyi si sha yang go sade de akyu rong, kara mung grau chyang tsom wa chye nga ai.

robotstxt: allowed

filter: keep


text:
LAGANG:- Myen hpyen asuya gaw 9 June 2011 shani kaw nna laknak kaji kaba myu hkum sumhpa hte KIO hpe laja lana gasat wa masai. Chemical (mashi) laknak lang nna gasat wa ma ai rai yang, 10 November 2011 shani Manmaw, Manwing Gyi mare makau kaw Myen ni KIA hpe gap bun dat ai chemical laknak gaw shanhte a makau kaw nan wa hkrat ai majaw Myen hpyen hpung marai 90 jan malap mat nna Namhkam tsi rung kaw sa tsi shabran la wa masai.
Raitimung marai 3 gaw grai na du mat ai majaw 2-3 ya tup tsi rung kaw matut rawng ma ai lam, dai hta n ga, Mai Ja Yang mare hkan e lamu de chemical gap shalun nna Yellow Rain marang htu shangun ai lam, mungmasha ni hpe kade zingri sat nat roi rip ai lam, KIA hpe helicopter ni hte shara law law kaw hkan gasat hkawm nga ai ni mungkan ting jawm chye nga ninglen, shanhte gaw tara n lang ai bungli hpa mung n galaw yu ai, nga nna hpyen du kaji kaba ni kaw nna Thein Sein du hkra tsun n dau nga ma ai zawn, ya hte Obama Myenmung kaw wa du ai shaloi mung asan sha tsun dan ma ai. Ndai lam hte seng nna Salang Pyilan gaw gara hku mu ai law? PYILAN:- Aten ladaw galai shai wa ai hte maren mungkan masha ni a akyang mung mai kaja rawt jat ai de hkan galai shai wa sai. Masha prat kade galai wa timung akyang n galai shai ai amyu gaw Myen hpyen asuya ni rai sai. Anoratha prat kaw nna bum nga masha ni a mying hpe lup tawn let Myenmung kaw shanhte Myen ni hkrai nga pra wa ai hku shadan shadawng wa masai lam labau kaw mu lu nga ai. Dai ni Thein Sein ten hta mung, bum nga masha ni a myu bawsang mying hpe shamyit kau lu na matu mungkan ting hpe asan sha masu hkalem nga ai.
Mungkan masha ni mu chye nga ninglen, shanhte gaw KIO hpe n gasat ai lam, KIO mahtang shanhte hpe ma ja rai htim gasat bang wa ma ai majaw tinang a hkum hpe makawp maga ai hku hkap gasat ai lam, helicopter gaw lu sha htaw ai kaw sha lang nna hpyen gasat ai kaw galoi mung n lang yu ai lam, chemical laknak n lang yu ai zawn, mungmasha ni hpe gasat roi rip ai lam mung n galaw yu ai lam, shing rai Myenmung kaw simsa nga sai majaw maigan de na sahti ni arang kaba sa bang mai sai lam ndau shabra nga ma ai. Ya hte sha mung Mungyawa magri jak rung kaw n-gun madun nga ai hpungkyi hte masha ni hpe chemical jahku hte ru bun ai majaw masha tsa lam hkum ting kade hkru mat ai raitim shanhte gaw ntsin hte sha jaw bun ai lam wam masu ma ai. Ndai lam hte seng nna Myen hpyen asuya gaw mungkan hpe kade na hkra naw matut masu lu na ngu ai hpe Salang Prangtai gaw gara hku maram ai kun?
PRANGTAI:- Myen hpyen asuya tsun ai hpe masha n kau kam ya ai lam nga ai zawn, n kau gaw tsepkawp n kam ya ma ai. Raitimung, hpaji kaba ai masha n kau gaw n kam ya timung, manya masu su nna nga kaba kapung sha nga ma ai. Myen hkaw hkam amyu ngu ai, Myen hpyen asuya ngu ai ni hpe yu yang, arawng aya hte ja gumhpraw sha lu na rai yang tinang a kawa hpe sat kau na matu pyi gaw lit n li dum ma ai. Dai hte maren kade nna ai laman rawt malan hpung langai na lit hkam n kau gaw tinggyeng akyu lu na matu tinang a uhpung hpe dut sha ai nga yang shada a kata lam zang ayai wa sai. Kaga hpung langai mung tinang a amyu ting hpe lam woi dam kau masai. Shing ngu yang, anhte nam na malen pyen u dusat dumyeng ni machyu nga ai WP sha ni gaw zeng rai nga ma ni? Arawng aya hte ja gumhpraw lu wa na matu tinang a hpyen hpung tsa lam hkying lam hpe tai wa a lata de ap ya kau ai mung nga wa sai. Dai rai yang WP sha ni a shawng lam hta myit mada shara hpa baw naw nga na kun? Byin mat wa ai lam yawng gaw mai kaja ai maga de gayin wa na re. KIO gaw 1961 ning kaw nna WP Myusha yawng a yaw shada ai pandung de woi du wa lu na matu tengman ai lam ntsa kaw dingyang woi hkawm sa wa nga ai majaw, mungkan pinra kaw shanu nga ai Nu Wa Hpu Nau ji nban yawng a tsepkawp kamhpa ai myit hte jawm madi shadaw la nga ai kaw Karai Kasang lawm ya nga ai marang e, kade kaba ai tai hpyen hpe mung teng teng gasat dang kau lu na re. Dai shaloi dam mat ai sagu bainam ni gaw tinang a wulawng de ahkum ara bai shang bang wa na mara ai. Myit galu hte shakut sa wa ai gaw ana ahkya yawng hpe shamai la lu ai tsi kaba rai wa na re.
Majan gasat ai hta mungdan kata na hpyen hpe lu shamyit kau na matu grup yin na kaga uhpung ni hte htingbu mungdan ni hpe kanawn mazum lam, sutmasa lam, mungmasa lam zawn re ai lam yan ni hpe shawng lam dat nna jahtuk tawn lu ai ladat gaw majan hta awngdang wa lu na matu, marang rai n htu yang mahkrai hkrai tawn ai lachyum rai nga ai. Myenmung a htingbu mungdan 5 nga ai kaw na Miwa, India, Thai ni gaw Myen asuya kaw nna rawt malan hpung ni hpe shazim tawn lu na matu dai mungdan na asuya in hpe asung jashawn kau nga ma ai. Ga shadawn, Miwa hte kahtep nga ai KIO hpe gasat kau lu na matu Miwa hpe lang nna UWNO hpe tek jum kau wa ai zawn, India hte kahtep ai CNF hpe tek jum wa masai. Thai hte kahtep nga ai KNU hte DKBA hpe tek jum kau wa sai. Dai ni na ten hta Rohingya hpe shamyit kau na matu ladat shaw shut kau ai hpe gram sharai la lu na matu Bangladesh hte OIC hpe gan shanyam la nga ai ladat ni gaw chyahkring chyahkra gan katset sha la ai ladat ni hpe lang nga ma ai.
Kaja sha nga yang ngangkang hkam dahka lam nga ai ladat lang na matu rawt malan hpung ni hta ahkaw ahkang kaba ni lu nga ma ai raitim, tinang a kan machyi nga ai kaw chyu myit shang sha shajang wa masai rai nna, na chying manu kaba ai ahkaw ahkang ni hpe yu tawt kau wa masai. Shing re ai ahkaw ahkang in hpe yu tawt kau ai ning ra lam gaw rawt malan hpung shagu hta rawng nga ma ai majaw kahkyin gumdin lam n mai lu nga ma ai rai nna, maigan jinghku ni shang garum mayu timung, shang garum ai majaw mying hten hkrum na hpe tsang nga ma ai. Shing rai rawt malan hpung ni gaw shanhte shut nga ai hpe mu chye wa ai shani gaw, dai shut nga ai hpe gram la na ma ai rai nna, awngdang lam lu na matu atsam mung rawng wa na ma ai.
Myen asuya n shawp n kap n ding n hpyring hkan masu hkalem tawn ai hta hkan nna mungchying masha ni hpe mung, htingbu mungdan kaba nkau hpe mung shapawt tawn manu ai. Shing rai shanhte a shawng lam gaw hkam dahka lam n nga sai majaw hkrup ai maga de hprawng ra wa yang na matu n dai ten hta laklai ai ladat hte ja gumhpraw tam nga ma ai. Majan amyu myu a majaw zang ayai nga ai mungdan hpe grai simsa sai nga nna maigan hkan na sahti ni arang kaba sa bang na matu aja awa saw shaga nga ma ai. Sumtsan mungdan asuya langai a gawng malai Myenmung kaw arang sa bang na matu USD 60 billion hkyen lajang tawn nna seng ang ai ni hte jahkrup magang sai raitim, Myen asuya a yaw shada nga ai hpe mu chye kau ya ai majaw matut mahkai tawn ai hta jan nna gumhpraw shaw na matu gaw hkam dahka nga ai shing ran hpe shawng mu ra nga ma ai. KIO gaw 1994 ning kaw nna gap hkat jahkring tawn ai 17 ning na wa tim simsa lam hte mungmasa lam n bawng ai sha, KIO hpe hpyen masa hku zing la kau na myit nhtawm majan gasat wa sai. Dai hte maren gap hkat jahkring tawn sai rawtmalan hpung nkau mung Myen asuya a mawlanyet ai kaw sa kadawng bang nga sai lam mu chye wa nna majan gasat ai maga de gayin wa na masa nga ai. Shing re ai mabyin masa myu hkum sumhpa hta hkan nna ndai lang gaw Myenmung a manghkang hpe bawngban jahkrup ai ladat hte awngdang ai lam n lu wa ai rai yang, nkam timung majan kaba hte Myen asuya hpe jawm shakre kau ai ladat hte ginchyum dat wa ra na re, ngu maram ai. PYILAN:- Salang Prangtai sanglang dan ai ningmu gaw, akyang n chye galai ai amyu hpe gara hku galai kau ya mai na lam lapran kaw ading rai tsap nhtawm hpyan dan ai ngu hkam la ai. La ma kaga rawtmalan hpung ni mung, dai zawn byin wa na masa hpe tau nna jawm mu ai rai yang, KIO hte WP myusha ni aja awa rai gasat nga ai ten kaw shang gasat lawm ra nga ma ai. Dai zawn rai byin wa na hpe tai hpyen wa gaw asan sha tau mu chye nga ai majaw kaga rawt malan hpung ni hpe langai a hpang langai shamyit kau na matu aten dep hkalem la lu hkra atsam htum hte hkan shanyam nga masai. Ndai zawn rai mungdan ting hta lu ging ai ahkaw ahkang lu wa na matu na chying ahkyak nga ai hkinjang hpe rawt malan hpung ni yawng gaw manu jawm shadan ra sai lam salang Prangtai sanglang wa ai ningmu hpe tsa htam hpring madi shadaw dat ai law.
Puk Dun


text:
2019 ning June shata praw 7 ya shani hta, Malai hka dam galaw ai Miwa CPI company kaw n’na hpaji ninghkrin ni hku marai 4 hku n’na Jinghpaw mung rapdaw hta, “ Dam & Safety “ ngu ai “ Hka madim hte shim lam” ngu ai ga baw hte wa tsun sang lang ai hta, Mali hka madim gap ai hte seng n’na nnang nawn ai lam hpe tsang shara n nga ai hku hkaw tsun wa ai hpe, Mali hka madim masing tsep kawp pat kau na mungdan ting hkrindun hpung kaw n’na June shata 24 ya shani hta ndau laika masat ( 2 ) hpe ndau shapraw ai hpe chye lu ai.
Ndau laika hta, lawng lam 5 lawm ai:
- Mung shawa malawng maga Mali hka madim hpe tsep kawp dawm kau na matu hpyi lajin nga ai
- Mung shawa a mae hte Asuya tai wa ai ni hku n’na, mung shawa ni ra sharawng ai lam hpe hpe ahkyak tawn da n’na, mung shawa myit ra ai hte maren tsep kawp pat kau ya na.
- June 7 ya shani, Myikyina Rapdaw hta CPI company kawn tsun shaga ai, nnang nawn ai lam lam nbyin na ngu ai lam gaw, mungdan a awmdawm daru magam hpe hkra machyi hkra galaw ai lam tai wa sai.
- Asuya hku n’na, CPI company hpe rapdaw hta tsun shaga ahkang jaw ai hpe tsep kawp ninghkap ai.
- Lahta na mabyin hpe ahkang jaw ai ni hpe grai laja ai hku ninghkap ai, hpang de nbyin na matu shadum dat ai lam ni lawm ai hpe chye lu ai.
REF: Shawng lam shi sawk
Ja Tawng Naw


text:
Mani gawlaban nawku kyu hpyi hpawng hte hpawn Malysia mungdan na du shang wa ai jinghpaw wunpawng myu sha ni hpe hkap tau hkalum la ga ai yawng marai 11 rai ma ai rai nna tsin yam hku du shang wa ai ni hkrai re.
NZ de tsinyam hku du shang wa ai masha ni hpe immigration camp hta laban bat 6 tup hkam jalam jep ai lam ni , nz mung dan a lamni ,upadi ni hte english laika hte motor car licence zawn re ni hpe mung lajang ya ma ai ,dai hpang she madu nga na dum nta de bai saya ai hku re.
Masha nnan hkap tau la ai lam
Mani gawlaban nawku kyu hpyi hpawng hte hpawn Malysia mungdan na du shang wa ai jinghpaw wunpawng myu sha ni hpe hkap tau hkalum la ga ai yawng marai 11 rai ma ai rai nna tsin yam hku du shang wa ai ni hkrai re.


text:
Saturday, December 1, 2012
WABAW KAWNG HTE NING HPAWT POST YEN KAU RA
(Jinghpawkasa)
Wunpawng Mungdan Shanglawt Asuya Dap Ba (5) n pu, Dung (3) Sadung Pa Ginra de KIA myu tsaw share ninghkring ni hte myen hpyen hpung ni December (1) ya shani laja lana gap gasat lai wa sai lam shiga na chye lu ai. Ndai zawn gap gasat ai hta KIA shawng lam post (2) hpe bai tat kau sai lam shiga na chye lu ai. Tat kau ai post (2) gaw Wabaw Kawng Post hte Ning Hpawt Post re lam, myen hpyen hpung ni kawn (120mm) laknak kaba ni hte gap sharu bun nna htu gasat ai majaw ya na zawn yen kau da ra ai re lam hpe chye lu ai. Myu tsaw share ninghkring ni hkala hkrum ai lam n nga ai rai tim, nau katsi kashung ai majaw grai jam jau nga ai lam, ja ja akyu hpyi garum ya na lam ni hpe mung tsun shana wa ma ai.
Labels: ကခ်င္ဘာသာ
LAW BUM KAW GASAT
(Jinghpawkasa)
Wunpawng Mungdan Shanglawt Asuya Dap Ba (5) n pu, Sadung Ginwang KIA Dap Dung (3) Ginra Lagat Kawng kaw November (30) ya shana hkying (11:00PM) ten ram kaw na KIA myu tsaw share ninghkring ni hte myen tai hpyen hpung ni dai hpawt daw du hkra matut manoi gap gasat lai wa sai lam shiga na chye lu ai. Myen hpyen hpung ni gaw ya ten Lagat Kawng Post kawn lai nna hkying hkum (2) ram lagaw lam sa yang du ai Law Bum maga de du nga sai lam hpe mung na chye lu ai. Dai hpawt daw hta Law Bum kaw laja lana gap gasat wa sai lam na chye lu ai. November (30) ya shana maga de Lagat Kawng Post de myen hpyen Helicopter langai wa hkring sa sai lam, n dai myen Helicopter gaw aten gadun sha sa nna bai wa mat ai re lam, buga masha ni maram ai hta myen hpyen maga na du kaba langai ngai hkala ai majaw ya na zawn Helicopter hte wa htaw la ai rai na re nga tak sawn maram nga ai lam na chye lu ai.
KAWNG SAHTI KAW GASAT MYEN (2) SI
(Jinghpawkasa)
Wungpawng Mungdan Shanglawt Asuya, Sam Mung daju Dap Ba (4) n pu Dung (36) ni a ginra rai nga ai Hpai Kawng lahta Kawng Sahti Mare kaw November (30) ya shani KIA Dung (36) na Mung Shawa Hpyen Hpung (MHH) ni hte myen hpyen hpung ni gap gasat lai wa sai lam shiga na chye lu ai. N dai zawn gap gasat ai hta myen hpyen la (2) si nna hkala ai ni mung lawm ai lam na chye lu ai. N dai myen hpyen hpung ni gaw November (29) ya shani Kawng Si mare na Mare masha ni a dan la ngut sai mam ni yawng hpe nat kau ya lai wa sai lam shiga na chye lu ai. Mare masha ni a dum nta hkan na ja, gumhpraw, a rung a rai ni yawng hpe mung mya la mat wa ya ai lam na chye lu ai.
Myen hpyen ni rim woi nna gyit dun hkawm ai Sara Naw San hpe dai ni bai dat ya sai lam shiga mung na chye lu ai.
Wungpawng Mungdan Shanglawt Asuya, Sam Mung daju Dap Ba (4) n pu Dung (36) ni a ginra rai nga ai Hpai Kawng lahta Kawng Sahti Mare kaw November (30) ya shani KIA Dung (36) na Mung Shawa Hpyen Hpung (MHH) ni hte myen hpyen hpung ni gap gasat lai wa sai lam shiga na chye lu ai. N dai zawn gap gasat ai hta myen hpyen la (2) si nna hkala ai ni mung lawm ai lam na chye lu ai. N dai myen hpyen hpung ni gaw November (29) ya shani Kawng Si mare na Mare masha ni a dan la ngut sai mam ni yawng hpe nat kau ya lai wa sai lam shiga na chye lu ai. Mare masha ni a dum nta hkan na ja, gumhpraw, a rung a rai ni yawng hpe mung mya la mat wa ya ai lam na chye lu ai.
Myen hpyen ni rim woi nna gyit dun hkawm ai Sara Naw San hpe dai ni bai dat ya sai lam shiga mung na chye lu ai.
LAGAT KAWNG POST HPE YEN KAU RA
(Jinghpawkasa)
Wunpawng Mungdan Shanglawt Asuya Dap Ba (5), Sadung Ginwang Dap Dung (3) ginra na KIA Lagat Kawng post hpe dai na maga hkying (6:30PM) ra hta yen kau ra sai lam shiga na chye lu ai. Myen hpyen ni gaw Sadung Bum kaw nna dai hpawt hkying (7:00AM) ram kawn laknak kaba ni hte shani ting gap sharu bun ai majaw yen kau ra ai re lam, n dai Lagat Kawng Post gaw Sadung lam Hka Rum Mahkrai kaw na hkying hkum chyen mi ram sha sa ra ai sha ra re lam na chye lu ai. Myen hpyen ni gaw Hka Rum mahkrai bai galaw mayu ai majaw ya na zawn KIA post hpe laja lana htu gasat wa ai re lam hpe na chye lu ai.
Friday, November 30, 2012
တ႐ုတ္သုိ႔ သစ္ေမွာင္ခိုတင္ပို႔မႈ အာဏာပိုင္မ်ား လ်စ္လ်ဴရွဳ႕ေန
ေအာက္တိုဘာလပိုင္းကစ၍ သစ္တင္ပို႔မွုမ်ား စတင္ခဲ့ၿပီး ယခုလ ၂၃ ရက္ေန႔က သစ္ကားတန္း ျဖတ္သန္းမွုေၾကာင့္ ဗန္းေမာ္ၿမိဳ႕ အဝင္ ဟန္းတဲရြာ တံတားက်ိဳးက်ခဲ့ရာ လူေသဆုံးမွုရွိခဲ့ၿပီး ၄င္းျဖစ္စဥ္အေပၚ ဗန္းေမာ္ၿမိဳ႕ အာဏာပိုင္မ်ားက အမွုမွန္ေဖၚထုတ္ျခင္း မရွိပဲ ဖုံးကြယ္ထားေၾကာင္း ဗန္းေမာ္ၿမိဳ႕ခံမ်ားက သၽွမ္းသံေတာ္ဆင့္သို႔ ေျပာသည္ ။
Labels: ကခ်င္ျပည္နယ္သတင္း
စစ္ေျပး ဒုကၡသည္ စခန္း တခုကို အစိုးရ တပ္ဖြဲ႕က မီး႐ိႈ႕
(ေရႊဟသၤာသတင္းဌာန)
႐ွမ္းျပည္ ေျမာက္ပိုင္း၊ မူဆယ္ၿမိဳ႕နယ္၊ ဖိုင္ေကာင္ ေက်း႐ြာတြင္ အနီး ဖြင့္လွစ္ထားေသာ စစ္ေျပး ဒုကၡသည္ စခန္း တခုအား ႏိုဝင္ဘာလ (၂၈) ရက္ေန႕တြင္ ခမရ (၂၄၀) အစိုးရ တပ္ဖြဲ႕ တို႕က ဝင္ေရာက္ မီး႐ိႈ႕ဖ်က္ဆီး ခဲ့သည္ဟု ေဒသခံ ရွမ္းဒုကၡသည္ တစ္ဦးက ဆိုပါသည္။
“အဲဒီ ေနရာမွာ တိုက္ပြဲေတြ ခဏခဏ ျဖစ္ေနေတာ့ အနီးနား ပတ္ဝန္းက်င္႐ြာက လူေတြ ဖိုင္ေကာင္း႐ြာ အနားမွာ ႐ိွတဲ့ ဒုကၡသည္ စခန္းမွာ ေရွာင္တိန္း ေနၾကတာပါ။ ဒီစခန္းမွာ ႐ွမ္း၊ ကခ်င္၊ ပေလာင္ လူမ်ိဳးေတြ ေနၾကတဲ့ စခန္းလည္း ျဖစ္ပါတယ္။ ျဖစ္ ပံုကေတာ့ အဲဒီ(၂၇) ရက္ေန႔မွာ တရုတ္ျပည္နယ္ စပ္ဖက္က ဒုကၡသည္ ေတြရဲ့ လ်ဳိ႔၀ွက္ ရိကၡာ စခန္းကို အစိုးရ တပ္က မီးရွဳိ႔ လိုက္တယ္။ ဒါကိုမေၾက နပ္တဲ့ KIA တပ္က လိုက္တိုက္ေတာ့ အစိုးရ တပ္ဖြဲ႕ေတြက ဖိုင္ေကာင္းရြာ ဒုကၡသည္ စခန္းကို မီး႐ိႈ႕ ဖ်က္ဆီး လိုက္တာ ျဖစ္ပါတယ္။” ဟု ဆိုပါသည္။
႐ွမ္းျပည္ ေျမာက္ပိုင္း၊ မူဆယ္ၿမိဳ႕နယ္၊ ဖိုင္ေကာင္ ေက်း႐ြာတြင္ အနီး ဖြင့္လွစ္ထားေသာ စစ္ေျပး ဒုကၡသည္ စခန္း တခုအား ႏိုဝင္ဘာလ (၂၈) ရက္ေန႕တြင္ ခမရ (၂၄၀) အစိုးရ တပ္ဖြဲ႕ တို႕က ဝင္ေရာက္ မီး႐ိႈ႕ဖ်က္ဆီး ခဲ့သည္ဟု ေဒသခံ ရွမ္းဒုကၡသည္ တစ္ဦးက ဆိုပါသည္။
“အဲဒီ ေနရာမွာ တိုက္ပြဲေတြ ခဏခဏ ျဖစ္ေနေတာ့ အနီးနား ပတ္ဝန္းက်င္႐ြာက လူေတြ ဖိုင္ေကာင္း႐ြာ အနားမွာ ႐ိွတဲ့ ဒုကၡသည္ စခန္းမွာ ေရွာင္တိန္း ေနၾကတာပါ။ ဒီစခန္းမွာ ႐ွမ္း၊ ကခ်င္၊ ပေလာင္ လူမ်ိဳးေတြ ေနၾကတဲ့ စခန္းလည္း ျဖစ္ပါတယ္။ ျဖစ္ ပံုကေတာ့ အဲဒီ(၂၇) ရက္ေန႔မွာ တရုတ္ျပည္နယ္ စပ္ဖက္က ဒုကၡသည္ ေတြရဲ့ လ်ဳိ႔၀ွက္ ရိကၡာ စခန္းကို အစိုးရ တပ္က မီးရွဳိ႔ လိုက္တယ္။ ဒါကိုမေၾက နပ္တဲ့ KIA တပ္က လိုက္တိုက္ေတာ့ အစိုးရ တပ္ဖြဲ႕ေတြက ဖိုင္ေကာင္းရြာ ဒုကၡသည္ စခန္းကို မီး႐ိႈ႕ ဖ်က္ဆီး လိုက္တာ ျဖစ္ပါတယ္။” ဟု ဆိုပါသည္။
Labels: ကခ်င္ျပည္နယ္သတင္း
SHAWNG LAM DE MYEN N GUN GRAU HTU
(Jinghpawkasa)
Wunpawng Mungdan Shanglawt Asuya Dap Ba (5) Up hkang ginra rai nga ai Myitkyina - Laiza lam Nam San Yang maga de November (29) ya shani myen hpyen ni n gun kaba hte bai htu shang wa sai lam shiga na chye lu ai. Matut nna Laiza - Manmaw lam Daw Hpum Yang mare hta mung hpyen hpyen ni n gun kaba hte sa du shanu shara la nga sai lam na chye lu ai. Ya ten hta Wunpawng Mungdan Shanglawt Asuya hte myen hpyen ni shang lawm ginra ni hta gap gasat ai lam gan zim taw ai rai tim myen hpyen ni gaw shawng lam de hpyen n gun hte laknak ni hpe sa nga ding yang re lam hpe na chye lu ai. November (29) ya shani KIA Mung Shawa Hpyen Hpung (MHH)na bawm sara Lazing Dut gaw tinang a bawm hte hkala nna asak sum mat wa sai lam shiga na chye lu ai.
Wunpawng Mungdan Shanglawt Asuya Dap Ba (5) Up hkang ginra rai nga ai Myitkyina - Laiza lam Nam San Yang maga de November (29) ya shani myen hpyen ni n gun kaba hte bai htu shang wa sai lam shiga na chye lu ai. Matut nna Laiza - Manmaw lam Daw Hpum Yang mare hta mung hpyen hpyen ni n gun kaba hte sa du shanu shara la nga sai lam na chye lu ai. Ya ten hta Wunpawng Mungdan Shanglawt Asuya hte myen hpyen ni shang lawm ginra ni hta gap gasat ai lam gan zim taw ai rai tim myen hpyen ni gaw shawng lam de hpyen n gun hte laknak ni hpe sa nga ding yang re lam hpe na chye lu ai. November (29) ya shani KIA Mung Shawa Hpyen Hpung (MHH)na bawm sara Lazing Dut gaw tinang a bawm hte hkala nna asak sum mat wa sai lam shiga na chye lu ai.
SARA SUMLUT NAW SAN HPE MYEN NI ZINGRI
(Jinghpawkasa)
Wunpawng Mungdan Shanglawt Asuya, Sam Mung daju Dap Ba (4) up hkang ginra rai nga ai Muse - Munggu lapran na Hpai Kawng Mare na Hkalup Hpung Sara Sumlut Naw San hpe myen hpyen ni gyit majaw dun hkawm nna zingri nga ai lam shiga na chye lu ai. Myen hpyen ni laknak kaba hte gap ai majaw Slg. Dashi Tu a nta mung hten za mat ai lam na chye lu ai. N dai myen hpyen hpung ni gaw November (28) ya shani sha Hpai Kawng hpyen yen dabang na dum nta (50) jan hpe mung nat kau ya lai wa sai re. Myen hpyen ni n dai zawn hpyen yen dabang hpe wan nat kau ya ai lam gaw Hpa Kawng hpyen yen dabang hta KIA hpyen la ni sadu hpawng de nga nga re ai majaw re lam, buga na salang ni kawn hpyen yen dabang hta n sa nga, n sa hpawng de na matu tsun shadum ai rai tim madat ya ai lam n nga ai majaw ya na zawn myen hpyen hpung ni sa htim gap nna wan nat kau ya lai wa ai re lam buga masha ni kawn na chye lu ai.
Wunpawng Mungdan Shanglawt Asuya, Sam Mung daju Dap Ba (4) up hkang ginra rai nga ai Muse - Munggu lapran na Hpai Kawng Mare na Hkalup Hpung Sara Sumlut Naw San hpe myen hpyen ni gyit majaw dun hkawm nna zingri nga ai lam shiga na chye lu ai. Myen hpyen ni laknak kaba hte gap ai majaw Slg. Dashi Tu a nta mung hten za mat ai lam na chye lu ai. N dai myen hpyen hpung ni gaw November (28) ya shani sha Hpai Kawng hpyen yen dabang na dum nta (50) jan hpe mung nat kau ya lai wa sai re. Myen hpyen ni n dai zawn hpyen yen dabang hpe wan nat kau ya ai lam gaw Hpa Kawng hpyen yen dabang hta KIA hpyen la ni sadu hpawng de nga nga re ai majaw re lam, buga na salang ni kawn hpyen yen dabang hta n sa nga, n sa hpawng de na matu tsun shadum ai rai tim madat ya ai lam n nga ai majaw ya na zawn myen hpyen hpung ni sa htim gap nna wan nat kau ya lai wa ai re lam buga masha ni kawn na chye lu ai.
Thursday, November 29, 2012
HPAI KAWNG MARE HTA MHH NI HTIM GASAT
(Jinghpawkasa)
Wunpawng Mungdan Shanglawt Asuya, Sam Mung daju Dap Ba (4) up hkang ginra rai nga ai Hpai Kawng Mare hte myen hpyen asuya hpyen dap (504) na hpyen hpung ni gaw November (28) ya shani Mare masha ni a dum nta hkan na a rung a rai ni hpe shanhte ra ai kasawk la rai nna, num ma ni hpe mung a dup zingrai rai nga ma ai lam shiga na chye lu ai. Myen hpyen ni n dai zawn mare masha ni a a rung a rai ni hpe kashun mya la, mare masha ni hpe adup zing ri re lam hpe yu n ngu, n dang hkam sha wa ai majaw Hpungtau La Hkawng gaw myen hpyen du wa hpe adup htwi kau da nna Miwa mungde hprawng shang mat wa ai lam hpe mung na chye lu ai. Myen hpyen hpung ni kawn mare masha ni hpe jahkrit shama, kasawk shakyin rai taw nga ai majaw KIA Dung (36) na Mung Shawa Hpyen Hpung (MHH) ni kawn sa htim gap ai majaw myen hpyen maga na marai (10) jan hkala hkrum wa sai lam hpe mung na chye lu ai. Hpyen hpyen hpung ni gaw majan sum ai majaw pawt ka-un nna Hpai Kawng hte Nawng Lung hkauna pa hta galaw da ai hpyen yen ginsum ma hkra hpe wan nat kau ya lai wa sai lam, mare kaw na la ni yawng hpe mung nawku jawng kaw gau kahkyin bang da ai lam shiga matut na chye lu ai.
Subscribe to: Posts (Atom)


text:
Music Komiti
Hpung masha yawng Karai Kasang hpe mahkawn shakawn, Nawku dawjau ai lam hpe tang du hkra woi awn nga ai. Hpung masha ni hpe, shakawn mahkawn hte seng ai Music hpaji, Madum sumpyi hpaji ni hpe sharin jahpat ya nga ai. Paise & Worship, Daw Raw, Piano, Junior Choir, Hpung Choir, Sakkung Choir hte Madum sumpyi hpung (Band) ni hpe Sub-Komiti hpaw nna woi awn nga ai.
1. Laban Hpawng hta shang lawm nga ai lam
a) Piano
b) Violin
c) Band
d) Sak kung Sen hkum
e) Hpung Sen hkum
f) Ram Kaji Sen hkum
g) Praise & Worship
2. Sharin Hpawng ni
a) Junior & Youth Music Workshop
b) Sak Kung Music Workshop
c) Dawraw & Sumpyi Dum Sharin Hpawng
3. Christmas Cantata
i) Youth
ii) Junior
Cantata
Worship Through Music
Music Worshop
Junior Music Class
Youth Music Class


text:
Men Fellowship
KBCS Kawa La Kanawn Mazum Hpawng
KBCS Kawa La Ni A Masin
Anhte KBCS kawa La ni gaw, KBCS kawa la ni a makam hkring htawng hte maren,
Karai Kasang hpe hkrit hkungga tsawra chye ai, madu jang hte dinghku nta masha ni hpe mungga hte bung pre ai hku woi awn chye ai, dai hta n-ga makau grup yin jinghku jingyu ni hpe lam madun zinlum chye ai, tinang a amyu sai daw sai chyen ni hpe tsawra pawn ba chye ai hpe hkam la ai re.
Sorry, no posts found here.
Shana Ra Ai Lam
Please check our upcoming events to view our upcoming activity. We'll keep you posted on any futher updated news.


text:
Kachin Lawt Di gam chyam mahtai kumhpa hpaw lamang hpe September 30 ya jahpawt hkying 9:00Am aten hta Laiza Muklum Sinpraw Majoi Manau wang Gawknu kaw galaw ai re hpe chye lu ai.
Kachin Lawt Di gam chyam lakmat ni hpe Laiza, Je Yang, Hpunlum Yang, Woi Chyai, Mung Lai Hkyet, Lana Zup Ja, Nba Pa, Nhkawng Pa hte Mai Ja Yang ni hta dut shabra ai re lam chye lu ai.
No. (1) lang na KLD Gam chyam mahtai gaw (31-36-15- 2-6 ) rai nna, No. 1 kumhpa hpe kadai n awng ai. No 2, No.3, No.4 kumhpa awng ai ni gaw October 2 ya jahpawt hkying 10:00 aten hta ni nawn ai Kongda kaw mai sa shaw la sai re. Hpang kalang na KLD gam chyam kumhpa hpe gaw Lap sen 120 lu na re lam Kachin Lawt Di kaw na Salang langai tsun ai.
Kachin Lawt Di a gam chyam mahtai shapraw ai lam hpe shata htum ai n htoi ni hta mahtai shapraw sa wa na re hte Mung shawa ni n-gun jaw ai hta hkan nna shata mi hta (2) lang (shr) (3) lang du hkra shapraw sa wa na masing nga ai re hpe mung chye lu ai.


text:
Monday, May 27, 2013
KIO Ginajaw Dat Kasa Hpung Ni, Myen Asuya Dat Kasa Hpung Ni Hte Hkrum Bawngban Na Matu Myitkyina Muklum De Du
(Kachin net)
2013 May (27) ya shani KIO Ginjaw Hpaji Dap Lithkam Sara Kaba Sumlut Gam woi awn ai KIO Datkasa hpung ni gaw Myen Asuya Dat Kasa Hpung ni hte Myitkyina Muklum kaw hkrum bawngban na matu Laiza Muklum, Padang Gawnknu kaw jahpawt hkying (7:00)am aten hta kanu kawa hpung woi sara ni kaw nna ahkyu hpyi shaman ya ai hpang hkying (8:00)am kaw nna Myitkyina Muklum de Namsan Yang lam hku nna pru hkawm wa ai lam hpe chye lu ai.
Jahpawt hkying (9:30) am aten ram hta Namsan Yang kaw sa tau ai PCG Salang, UN Salang hte Myen Asuya maga na salang ni hte hkrum nna Myitkyina Muklum de rau matut hkawm sa wa ai lam hpe chye lu ai.
Shani hkying (11:30)am aten ram hta Awng Mae Tit mare kaw nna Myitkyina Muklum, Shatapru Manau wang du hkra buga de na mung shawa masha (20,000) ram gaw mawdaw lam, la-pai la-hkra tsap nna KIO dawnghkawn, amyu sha dawnghkawn hte KIO Datkasa hpung ni hpe kabu gara hte hkap tau hkalum la ai lam hpe chye lu ai.
Myitkyina Manau wang hta shani hkying (1:00)pm aten ram kaw du shang wa nna shani malu masha sha ngut ai hpang hkying (1:30)pm aten ram hta KIO Dat Kasa Rung dingsa kaw PCG Salang ni hte MCC na kanu kawa myitsu salang ni hte hkrum nna ahkyu hpyi shaman la ai lam hpe chye lu ai.
KIO dat kasa hpung hte Myen Asuya dat kasa hpung ni gaw 2013 May (28) ya shani kaw nna hkrum bangban na re lam hpe chye lu ai.
Labels: ကခ်င္ဘာသာ, ကခ်င္ျပည္နယ္သတင္း, သတင္းဓာတ္ပံု
Subscribe to: Post Comments (Atom)


text:
May 18, Amerika nhtoi, bat Langai Ya lani mi, Covid-19 kap bra ana hte mungkan ting si ai masha yawng 3,414 rai sai hpe Myen mung May 19, jahpawt hkying 7 am ten na Worldometer jahpan hte maren chye lu ai.
Ya ten du hkra, mungkan ting Coronavirus a majaw byin ai Covid-19 ana mu jep masha yawng 4,887,929 hta si ai 319,961 rai nna, bat Langai Ya lani mi hta jat wa ai machyi masha n’nan yawng 88,663 re ai hpe Worldometer jahpan hta mu lu ai.
Mungkan e ana laja dik byin ai U.S. hta bat Langai Ya shani du hkra machyi masha 1,550,105 hte si ai 91,977 re. Bat Langai Ya shani jat wa ai machyi masha 22,441 rai nna si ai gaw 999 re.
May 19, shana hkying 8pm, Myen asuya Hkamja hte Ginsup Hkringmang Dap ndau hta Covid-19 ana kap ai masha langai bai jep shapraw lu ai majaw tara shang shagrin lu ai machyi masha yawng 188 du sai lam tsun ai.
Jinghpaw mungdaw de gaw, asuya tara shang jahpan hte maren, May 11 hpang ana kap ai masha laga mi n nga ai re.


text:
Monday, December 17, 2012
JARIT SHADAW (6) MAKAU KAW MYEN (50) RAM SI HKALA
(Jinghpawkasa)
Wunpawng Mungdan Shanglawt Asuya, Dingdung Ginwang Dap Ba (1) npu Dung (33) ginra rai nga ai Pangwa lahta jarit shadaw masat (6) makau kaw KIA myu tsaw share ninghkring ni hte myen hpyen dap hk-l-y (13), (77) ni dai hpawt hkying (7:00AM) ten kawn dai na maga hkying (2:00PM) ten ram du hkra laja lana gap gasat lai wa sai lam shiga na chye lu ai. N dai zawn gap gasat ai hta KIA myu tsaw share ninghkring marai (5) hkala hkrum lai wa sai lam hte myen hpyen maga na marai (50) daram si hkala hkrum lai wa sai lam shiga na chye lu ai.
Labels: ကခ်င္ဘာသာ, ကခ်င္ျပည္နယ္သတင္း
Subscribe to: Post Comments (Atom)


text:
Kachin Sub-state, Munggu ginwang Bang Sai lapran tsang jawng kaw February (21) ya shani hkying (10:00)Am Myen hpyen hpung ni hkam tawn da ai bawm kabye kapaw la ai majaw Sam amyu sha La langai hkala hkrum mat ai lam na chye lu ai.
Kachin Sub-state ginra hta February (17) ya shani Hkalen mare na Salang Sau Ta asak (54) ning, February (19) ya shani Shadang Sann Aung asak (14) ning hte Shadang Hpung Yu asak (12) ning ni mung Myen hpyen hpung ni hkam da ai bawm kabye kapaw hkala hkrum lai wa sai re. Myen hpyen ni hkrup mara mare kata bawm hkam da ai lam nga ai majaw Mung mare masha ni gara shara de mung pru hkawm na matu hkrit tsang nga ai lam buga shi sawk ni shana wa ai kaw na chye lu ai.


text:
Sawk sagawn ai, Rev. Dr. N-Gan Tang Gun
Mungkan Madang hte Shingdaw Lu ai Sasana Hkrun Lam.
Tsaban 20 ning a kaang prat hta tsaban 21 de du shang wa ai laman, KBC Mungkan hpe kawan hkawm lai wa sai Rev. Yo Jawng Hawng Hkawng (Kunle) hte laika ka ai wa hkrum shaga, san jahkrup yu ai shaloi lu la ai shiga gaw lawu na hte maren rai nga ai.
- Rev. Yo Jawng Hawng Hkawng a magam gun ladaw 54 ning laman shi a lagaw hte hkawm kau da sai hkrun lam yawng gaw deng seng masum mun lahkawng hkying mali (324000 deng) rai sai ngu hkam la nu ai.
- Rev. Yo Jawng Hawng Hkawng mungga tsun shaga ai nawku hpawng, zuphpawng ginra yawng 8100 rai nna,
- Ja Mungdan Hkrun Lam hpe 553 lang; Myit Masin Jamna hpe 185 lang; Amo laika hpe 100; Si Ging ai Yubak Sanit a lam 85 lang hte Hkalup jaw lawm ai masha 2000, hte hkrum sai lam sakse hkam nu ai.
Ndai zawn Mungkan sasana kawan Sara ni hte shingdaw nna hkrun lam hkawm let sakse hkam nga ai Rev. Yo Jawng Hawng Hkawng a labau kadun hpe mung lawu na hte maren bai nhtang myit yu let n-gun la ga.
- November 24, 1924 ning, Salang Yo Jawng Lum Hawng hte Zetau Lum Naw a dinghku kaw nna shangai wa sai.
- September 9, 1934 ning hta hkalup hkam la nna nga nga yang, Japan majan byin ai majaw 1941 ning kaw nna 1945 ning du hkra Jinghpaw Leve hpyen lahkawn ai de shang lawm let, Mungdan hpe makawp maga ai bungli hta gun hpai lai wa sai.
- 1946 ning, May 25 ya shani kaw nna Jinghpaw Wunpawng Chyum Jawng (Kutkai) kaw Chyum mungga sharin la lu nhtawm, 1947 ning hta awng pru wa sai.
- 1948 ning kaw nna, Sam mung Ginwang Mung Jet, Loi Ya hte Mungbaw buga hpung ni a kawan sara tai ya let 1951 ning du hkra magam gun lai wa sai.
- 1954 ning kaw nna Jinghpaw mungdaw sasana ginra de lung wa nhtawm, Hkahku mung shara shagu di du kawan hkawm lai wa sai.
- 1949 ning e Sara jan Lahtaw Nang Awng hte dinghku de la nu ai. 1955 ning kaw nna Myitkyina Ginwang a sasana kawa sara bungli hpe hkam la nga yang, 1965 ning, Geis Masat Htingnu kaw sari lu lata mara aya dang hkam la nu ai.
- 1978 ning kaw nna Rev. Yo Jawng Hawng Hkawng hpe, grai ra ahkyak rai nga ai KBC a sasana kawan bungli de madang shatsaw ya ai hkam la nu ai.
- September 13, (Laban hpang manga ya) 2002, ning e Chyum Hkawlik (Nawng Nang) sharin sara/num ni hte jawngma ni hku nna KBC kawan sara Rev. Yo Jawng Hawng Hkawng hpe hkap hkalum, shagrau sha-a ai nawku hpawng galaw let, shi kaw na munggan ni hpe mung hkam la lu saga ai rai.
- 2008 ning March (30) ya shani KTC a Lungseng Jubili Aten hta Makam Kasi shagrau hkrum sai rai.
Sawk sagawn ai, Rev. Dr. N-Gan Tang Gun
Madi shadaw laika ni
1. Laika ka ai wa hte 12th Sept, 2002 ya shana san jahkrup nna lu la ai shiga.
2. Zahkung Yaw Ting. Rev. Yo Jawng Hawng Hkawng hte Sasana Hkrun Lam. KTC, L.Th sawk sagawn laika, 1989.


text:
Jinghpaw Mung Myitkyina - Danai Lidu lam mayan hta myen hpyen hpung ni sharaw wan nat shabra nga ai lam buga masha ni kawn na chye lu ai. Wunpawng Mungdan Shanglawt Asuya KIA myu tsaw share ninghkring ni kawn mayun gap na hpe hkrit tsang ai majaw ya na zawn shara shagu sharaw wan hkan nat hkawm nga ai re lam na chye lu ai. Myen hpyen ni ya na zawn sharaw wan nat ai a majaw April (26) ya shani ka-ang hkying (12:00) ten ram hta Wara Zup Mare mung shawa ni a dum nta (48) sharaw wan hkra hku lawm mat sai lam hpe mung na chye lu ai.
Sunday, April 28, 2013
MYEN NAT AI SHARAW WAN NTA (48) HKRU
(Jinghpawkasa)
Jinghpaw Mung Myitkyina - Danai Lidu lam mayan hta myen hpyen hpung ni sharaw wan nat shabra nga ai lam buga masha ni kawn na chye lu ai. Wunpawng Mungdan Shanglawt Asuya KIA myu tsaw share ninghkring ni kawn mayun gap na hpe hkrit tsang ai majaw ya na zawn shara shagu sharaw wan hkan nat hkawm nga ai re lam na chye lu ai. Myen hpyen ni ya na zawn sharaw wan nat ai a majaw April (26) ya shani ka-ang hkying (12:00) ten ram hta Wara Zup Mare mung shawa ni a dum nta (48) sharaw wan hkra hku lawm mat sai lam hpe mung na chye lu ai.
Jinghpaw Mung Myitkyina - Danai Lidu lam mayan hta myen hpyen hpung ni sharaw wan nat shabra nga ai lam buga masha ni kawn na chye lu ai. Wunpawng Mungdan Shanglawt Asuya KIA myu tsaw share ninghkring ni kawn mayun gap na hpe hkrit tsang ai majaw ya na zawn shara shagu sharaw wan hkan nat hkawm nga ai re lam na chye lu ai. Myen hpyen ni ya na zawn sharaw wan nat ai a majaw April (26) ya shani ka-ang hkying (12:00) ten ram hta Wara Zup Mare mung shawa ni a dum nta (48) sharaw wan hkra hku lawm mat sai lam hpe mung na chye lu ai.
Labels: ကခ်င္ဘာသာ, ကခ်င္ျပည္နယ္သတင္း
Subscribe to: Post Comments (Atom)


text:
KBC Ningbaw Rev. Dr. Hkalam Samson hte Sara Langjaw Gam Seng ni hku nna, August shata laman hta, American Mungdan hta, wunpawng amyu shani hta byin hkrum hkra nga ai lamni hte seng n’na shinggyim ahkaw ahkang tawt lai hkruma i lam ni, makam masham dip gamyet hkrum ai lam ni hte simsa lam hte seng nna Myen mung bawsang ni a lam ni hte seng nna, American Gumsan Trump hte sha n’ga, President hte vice president rung na lahta tsang hpaji jaw ni, state department na shimlam lit hkam ni hte hkrum shaga da lu sai lam hpe chye lu ai.
Dai sha n’ga Sara kaba lahkawng hpe American Hkalup hpung ginjaw ( ABC, USA ) hte mungkan hkalup hpung Ginjaw ( BWA ) ni kaw n’na mung akyu hpyi shatsam dat ya lam ni hpe galaw ya ai hpe mung chye lu ai.
Sara ni hku nna, Myen mung de August shata praw 13 ya shani bai du shang wa na hte seng n’na Rev. Dr. Hkalam Samson a ningmu hpe lawu na hte maren mu lu nga ai.
“……. Wunpawng sha ni hpe Karai Kasang shalawt na ten du sai hpe kam ai, Jahkrit shagu hprawng yen yang, grai jahkrit shama ai hkrum na re. Tinang tsun ai lam jaw ai, teng ai re majaw, hkrit tsang ai myit nrawng ai. Shaning 60 ning ( jahkrit, roirip ai ram na sai. Matut jahkrit ai lam roi rip zingri ai lam n-galaw sanu ga. N sen langai, bandung langai hte shawng de sit sa wa saga)
America kaw nga mat mai tim, tengman ai lam sakse madun ra ai majaw, buga de bai wa sai, yawng hte bai hkrum zup lu na myit mada n’ngai. ( Hkalam Samson )…….” ngu asan sha n’hkrit na matu tsun n’gun jaw da nga ai hpe mu lu ai.
Amyu sha yawng mung sara kaba ni bai wa ai hkrum lam hta angwi apyaw hte bai du wa lu na matu myit dum kyu hpyi ya nga ga law.
REF: Hkalam Samson fb
JTN


text:
Nhkum Hpu Nau Myit Hkrum Dairun Sut Manau hpe Nba Pa Buga Hprang Ja mare Hkum Ja Nau Ra Bum kaw April 8ya shani kaw nna April 11ya shani du hkra galaw la lu sai re.
“Nhkum myu ni gaw Nhkum Tu Yau ngu ai wa a kashu kasha matu mara ni re.Nga shara ginra shai ai majaw Htinggaw mying ni shai hkat ai raitim Nhkum myu ni yawng gaw hpu nau ni hkrai re ngu ai hpe chye na myit dum gahkyin gumdin nga na matu ndai hpawng hpe galaw ai re” nga nna Hpawng shabyin shatai woi awn ai Komiti Slg Sr Patrik Lahkang Naw tsun ai.
Lai wa sai 1993 ning kaw nna Nhkum Amyu Lakung ni a hkrumzup ai hpawng hpe shaning shagu galaw nga ai rai nna 2010 ning na hkrumzup hpawng kaw Sut Manau nau hpaw hpang nhtawm, daining galaw ai Nhkum hpunau myithkrum hpawng (25) ning hpring hta Sut Shagup manau hpe nau sai re hpe Sara matut tsun ai kaw na chye lu ai.
Hkrumzup hpawng byin tai na matu Nba Pa Buga kaw nga ai Nhkum hpu-nau ni madu tai woi awn zinlum ai rai nna Hprang Ja mare Hkum Ja Nau Ra Bum kaw shaning shagu hkrumzup hpawng ai hpe mung chye lu ai.
Ndai Hpunau hkrumzup hpawng kaw Wunpawng mungdan sinpraw sinna dingdung dingda kaw na du sa wa ai hpunau ni hte Miwa mung kaw na du sa wa ai hpu nau ni yawng pawng marai 3000 daram sa du zup ai lam nga ai re.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Karai Kasang Jaw Ai Wenyi Lu Sha
Hkristu hta tsaw ra ai Nu, Wa, Hpu Nau ni e, Lai wa sai laban hta anhte hpe Karai a Ja mungdan shang lu na matu sharing shaga ya sai. Sumsing mungdan madu lu na matu anhte hpa baw galaw ra na; anhte mungkan ga ntsa hta gara hku sak hkrung nna, galu kaba kung hpan wa na, kaning re ai manu dan chyeju hkam la na lam tsun dan da sai re.
Ndai laban hta gaw Karai Kasang a ja mungdan hpe grau chye na hkra sung grau ai hku hka ja la na, saw shaga nga ai. Sumsing mungdan hta nga taw sai masha ni hpe Karai Kasang gara masa hku woi awn la ai; shanhte hpe hpa lam ni lajang da ya ai ngu ai lam ni hpe mu lu nga ai. Karai Kasang a htum ngu n’nga ai shawang tsaw ra myit nan rai nga ai.
Mungkan Ntsa Hta Kaw Si Hpang Gara Ai Lam
Masha gaw sak hkrung nga lu na matu malu masha hte lu hka ra ai. Anhte a mungkan prat hta lit magam kaba dik langai gaw kun dinghku nta masha ni a malu masha hte bu hpun mawm sumli hpe jahpring shatsup na matu rai nga ai. Anhte a ginra hta chyeju naw law nga ai lam langai gaw malu masha taw ai lam sawng dik ai kaw n’lawm ga ai. Masha law malawng gaw kalang marang malu masha taw ai rai tim, kan hkru na masa hta nga nga ai majaw, sak hkrung lu nga ai. Raitim, Mungdan n-kau ni hta malu masha taw ai lam sawng dik ai hku hkam sha nga ra ma ai. Malu masha taw ai majaw, kaw si hpang gara na si mat ai ni grai law nga ai. Daining nga yang Covid – 19 tsin-yam a majaw lu su ai mungdan ni hta mung, malu masha taw nna si mat ai ni nga nga ai. Ma ni kaw si hpang gara na n si mat tim, ma prat hta dai zawn mahkrum madup hkam sha ra ai a n-ma kaba hpe prat tup hkam sha ra nga ma ai.
Shingra maka a majaw, hpyan majan a majaw, lu su ai mungdan ni jam jau kaba hkrum wa ai lam ni labau hta nu wa ni law law na yu na sai.
Roma hpyen dap, Yerusalem hpe zin la kau ai shaloi, kanu kawa ni hkum nan asak hkrung lu hkra kashu kasha ni hpe sat sha ma ai. Dai lam bying wa na hpe Yesu jau shadum da ai hpe Mt 24: 1-3, 15-22 hta mu lu nga ai. Dai gaw, Yerusalem nawku htingnu hten run na lam rai nga ai.
1942 hta Bengladesh mungdan hta hkrum lai wa ai kaw si hpang gara ai lam a majaw masha seng 20 jan dara si htum mat sai lam chye lu ai.
Mungdan n-kau ni, grau nna Africa mungdan hta lamu marang hka taw ai a majaw shaning shagu malu masha taw ai lam hkam sha ra nga ma ai.
Anhte buga ni hta hka hpe n-taw n-tsan, jai lang mai ai gaw karai kasang a chyeju langai nan rai nga ai. Raitim mungdan n-kau ni hta laning mi tup rai yang marang hka lani pyi nlu ai naw nga nga ai. Hka lu mai ai rai tim, grai tsan ai de sa ja la ra ai buga mare ni mung naw nga nga ai. Hka taw ai shara kaw nga ai ni a tsun dan ai hte maren dai zawn hka taw ai mayak gaw hkrit hpa hku hku kaba langai mi re lam chye lu ai.
Dai zawn kaw si hpang gara tsin-yam hkrum na matu Karai kasang hpa rai ahkang jaw ai kun? Karai Kasang gaw anhte hpe kaw si hpang gara tsin-yam hkrum na matu hpan da ai n-rai nga ai. Shinggyim masha ni a mara majaw dai zawn hkrum sha ra ai rai nga ai. Shinggyim masha ni a tingyen myit jasat a majaw dai zawn kaw si hpang gara hkrum ai lam byin pru nga ai rai nga ai. Mungkan ga gaw shinggyim masha ni hkru hkru kat kat lu sha lu hkra hkai shapru ya lu nga ai. Raitim, malu masha manu hte htaw wa htaw sa manu rawt hkra mungdan nkau ni hta galaw taw nga ma ai. Matsan ai mungdan law malawng hte mungdan n-kau ni, tinang mungdan masha ni hpe law htam hkra jaw sha lu ai rai tim, dai ja gumhpraw hte majan lak nak ni mari mahkawng da ai hta sha jai lang kau ma ai.
Mungkan Ntsa Wenyi Lam Hta Kaw Si Hpang Gara Ai Lam
Anhte a hkum hkrang hpe zawn, Wenyi hpe mung malu masha jaw sha ra ai. Anhte hkum hkrang a matu ra kadawn ai malu masha hkam la lu sai rai tim, myit n-dik shi ai zawn nga, hkam sha chye ga ai. Masha myit gaw kabu pyaw lam hpe marin ai. Sut gan arung arai kade lu su ai rai tim, lu sha mayu ai myit hpe sha-zim kau lu na nre. Nta masha ni, sut gan arung arai ni, hte masha a tsaw ra myit ni gaw anhte myit mada, ra marin ai hpe shadawn shadang nga ai jahkum shatsup ai lam langai sha re.
Anhte wenyi lam hta hpang gara ai hpe hkru kat hkra jahpring ya lu ai gaw Karai Kasang sha rai nga ai. San Augustine gaw shi asak 35 ning tup du hkra shi hpe kabu pyaw lam jaw ai magam bungli yawng hkan galaw ai wa rai nga ai. Hpaji, Arawng aya (yahtu), bungli ni kaja lu nna, ja sutgan lu-su ai rai tim, dai lam ni shi hpe myit dik myit pyaw lam na na njaw ya lu ai. Hpang daw de Hkristan hpung masha prat kaw na Jau prat de gale wa nna, Saradaw tai wa ai. Shi a labau mabyin ni hte seng ai “San Augustine a yin la ai lam ni” (THE CONFESSIONS OF SAINT AUGUSTINE) ngu ai laika buk hpe ka lajang da ai. Dai laika buk hta shi a mahkrum matup hpe lakap nna, yin la lu wa ai akyu hpyi ga langai nga ai. “Wa Karai Kasang e, Nang Madu gaw anhte hpe, nang Madu a matu hpang da ndai. Anhte a masin salum gaw Nang Madu hta shanu shingbyin lu ai ten du hkra myit dik ai lam hkam la n’lu ga ai,” ngu ai rai nga ai. San Augustine a yin la ai akyu hpyi ga gaw anhte hta mung teng sha hkra nga ai. Anhte mungkan ga ntsa kaw pyaw hpa lam ni kade lu ai rai tim, myit dik ai lam n’lu ai. Anhte Karai kasang hta shanu shingbyi ai rai yang, anhte nga lu ai prat madang hta nan myit dik myit pyaw nga ai.
Israel myusha ni Wenyi lam hta hpang gara ai hpe Chyum mungga daw 1, Myihtoi Isaiah laika hta tsun da ai. Shanhte ni Karai Kasang hpe ga sadi ndung ma ai majaw, hpyen ni a mungdan de rim la ai hkrum ma ai. Raitim Karai Kasang gaw shanhte hpe n malap kau ai; shanhte hpe n’kau da ai. Myihtoi ni hku, shanhte hpe matut mahkai hkrum shaga nga ai. Myihtoi Ezekiel hte Danial nga yang tara maigan mung dan hta mayam prat hku nga taw ai shanhte hte rau hkan nga lawm ma ai. Shanhte rim la hkrum ai n-nan daw hta malu masha hte dinghku arung arai ni grai matsan ma ai. Raitim, dai lam ni gawng ngwi ngwi rai bai hkum tsup wa ma ai. Shaning na wa ai hte maren, Wenyi lam hta hpang gara lam grau grau sawng wa ma ai. Dai zawn byin ai mung shanhte shut ai a majaw, rai nga ai. Shanhte ni hte ga shaka tawn da ai Karai Kasang hpe kau da na, hpara sumla naw ai ni tai mat ma ai. Isaiah Laika hta tsun da ai laklai ai lam langai mi hpe sumru yu ga. Dai gaw Karai Kasang a, myit kahpra na zawn re ai, hpyi shawn ga hpe shadan dan ai. Shi hpang de bai wa na matu hpyi nem ai lam rai nga ai. Dai gaw shat nsha hkraw ai ma hpe si wa na tsang ya ai kanu, shing nrai, kawa a asang la ai nseng zawn rai nga ai.
Karai Kasang gaw shi a myusha ni hpe daw jau na matu nam chyim nga dik, n-gun tai dik, tsi tai dik ai malu masha ni hte daw jaw daw ya ai hpe hkam la na matu shaw shaga ai rai nga ai. Shanhte a jiwoi jiwa ni hte Mawshe a marang e ga shaka tawn da ai hta grau hkum tsup ai ga shaka ningnan bai tawn da ai shagrin masat lam rai nga ai.
Dai hpang kade nna yang, Yuda masha ni Yerusalem de bai n htang du wa ma wa ai. Myihtoi Isaiah a myihtoi ga gaw Yerusalem Htingnu bai gaw gap ai hta hkum tsup shangun ai rai nga ai. Dai shaloi shanhte Karai Kasang hpe nawku dawjau lu ma ai rai nna, shanhte a wenyi lam woi ningshawng kaja ni hpe bai hkam la lu ma ai. Shanhte hpe Mawshe a tara hte maren sharing shaga lam woi nna, Chyum mungga hte akyu hpyi ai a marang e, wenyi n gun atsam hpring tup wa shangun ai.
Myihtoi Isaiah Laika hta laklai grau htum ai lam langai gaw Messiah ngu ai Hkyela Madu a lam rai nga ai. Dai hta grau ai myihtoi ga shi hta n-nga sai. Messiah du sa ai shaloi gun sa ya na hkum tsup lam gaw yawng mayawng a matu rai nga ai. Yesu Madu dai lam ni hpe Kabu Gara Shiga hta bai tsun da nga ai. Yawhan 6:51 hta “Sumsing mungdan yu hkrat wa ai asak muk”; Yawhan 4:10, 14 hta, “Lu sha yang hpang de galoi mung hpang gara ngu n’nga ai asak hka hpawk” ngu tsun da ai.
Muk hte nga hpe law htam shangun ai lamyit kumla gaw Yesu a sak prat hta ahkyak madung rai nga ai majaw Kabu Gara Shiga laika 4 hte kaw dawn dawng ai hku kata lam nan tsun shalen da ma ai.
San Yawhan ka da ai hta Yesu Madu muk hte nga hpe shalaw ai lamyit kumla madun ai gaw, masha law law hpe lu sha jaw na san san sha n’rai nga ai. Sape ni hte shawa masha ni hpe, du wa na shani Carpernaum kaw, shi hkaw tsun na lam hpe chye na na matu tau nau hkyen da ai lam mung rai nga ai. Dai gaw, shi hkum nan, makam masham, sharing shaga lam ni hte, grau nna, Chyoi Pra Hkum Chyeju Kumla hte shinggyim masha ni a matu malu masha rai nga ai lam rai nga ai.
Mahte a Kabu Gara Shiga hta Yesu Madu a tsawra matsan dum lama myit gaw shi a hkum hkrang pu ba ai lam hpe dang kau sai ngu tsun da nga ai. Shi kaw sa du ai ni hpe Mungga htawn tsun ya ai hte machyi ai ni hpe yu lakawn tsi shamai ya ai lam ni shi du hkawm ai shara shagu kaw galaw ai. Masha ni hpe malu masha jaw na matu Yesu Madu kasa ni hpe hkang dat ai. Kasa ni ta tut hkrang shapraw jaw sha lu na masa hta n’nga ai. Dai majaw shi hpe masa lam tsun dan ma ai. Yesu Madu gaw shi a hpang hkan ai sape ni hta shi hkum nan nlawm ai rai yang hpa mung n mai bying ai hpe chye shangun mayu ai rai nga ai. Dai hpe, hpang jahtum daw sha poi hta “Ngai hte hka jang, nanhte hpa mung n galaw lu myit dai” ngu Yawhan 15:5 hta tsun da ai.
Kabu Gara Shiga laika 4 hte kaw masha ni sha lu ai daram sha ma ai hte hkru hkru kat kat rai ma ai hpang ngam ai lam hpe ka da ma ai. Dai gaw, Yesu Madu a shawang myit kaba ai lam hpe shadan shadawng ai rai nga ai. Wenyi lam hta mung dai zawn anhte hpe shawang tsawra myit kaba hte hkru hkru kat kat jaw sha nga ai. Sumsing lu sha hpe manu jahpu n jaw ra ai sha anhte hpe shawang tsawra myit kaba hte daw jau nga ai. Anhte dai lu sha hpe n’hkam la ai rai jang kaman sha tai mat na (Yawhan 6:53).
Muk hpe shalaw jahtam ai lamyit kumla gaw Hkristan Nawku hpung hta matut taw ai kumla ningnan rai nga ai. San Mahte Kabu Gara Shiga hpe du na ra ai prat ni hta na masha yawng a matu ka da ai rai nga ai. Raitim, shi a madung yaw shada ai masha ni gaw Hkristan masha ni rai nga ai. Misa Hkungga hte Chyoi Pra Hkum Chyeju kumla hte seng ai poi ni galaw shagu dai lamyit kumla hpe bai madun dan ai re hpe Hkristan masha ni hta chye na shangun nga ai.
Mahte 14:19 hta, “Shaloi dai muk tawng manga hte nga lahkawng hpe shi la nna, lamu de mada yu let, Karai Kasang kaw chyeju shakawn nhtawm ahkyep alep di nna sape ni hpe jaw dat wu ai; sape ni mung shwa masha ni hpe gam jaw ma ai.” Bai Mt 26:26 hta, “Ya shana shat sha nga ma yang, muk langai mi la nna shaman ya nhtawm ahkyep alep di nna sape ni hpe jaw let, la sha mu, ndai gaw nye a hkum rai nga li ai, ngu mu ai.” Bai, Yesu Madu gaw shawa masha ni hpe hpung dagu madun dan ai zawn, anhte hpe mung madun dan ai hpe chye shangun mayu na rai nga ai.
Anhte a Nawku daw jau lamang ni hpe sumru yu ga. (1) Yesu Madu anhte a mara ni hpe raw dat ya ai hte anhte a ana zingli mahkra hpe mung tsi shamai kau ya ai. Misa hkungga hta rai tim, jau ni n’nga ai shara na laban nawku daw jau ai hta rai tim, n-nan hpang wa ai shaloi mara tawng ban ga ai hte hpang ga ai. (2) Bai, Yesu Madu gaw, anhte hpe shi a mungga hte wenyi lu sha jaw sha ai. Yesu Madu gaw ndai mungga hpe madat nga ai ni hpe ndai aten hta nan ga shaga nga ai. Karai Maungga hte Misa Hkungga gaw rau rai nga ra ai. Anhte gaw hkum hkrang lu sha hte wenyi lu sha lahkawng yan hpe ra kadawn nga ga ai re. Amyu mi hpe hkam la nna, amyu mi hpe n hkam la ai rai yang anhte a wenyi lam hta myit dik ai lam nga na n’re. (3) Dai hpang alu hkungga hpe la sa hkungga nawng jau ai. Muk hte tsabyin rau la sa ai sak jaw alu hkungga manu n’dan ai rai tim, Karai Kasang anhte hpe bai jaw ai akyu chyeju kaba ni hpe bai hkam la lu ai sak jau alu hkungga ni rai nga ai. Dai majaw anhte sak jaw ai alu gaw manu dan ai, n’dan ai hte nseng ai; anhte a myit masin kaw na sak jaw mayu ai myit sha ahkyak madung rai nga ai.
Yesu madu gaw shinggyim masha ni sha na matu malu masha hpe, kaman re ai hpa n’nga ai kaw na, hpan dat lu ai rai nga ai. Raitim, Ma kasha jaw ai muk tawng manga hte nga lahkawng hpe la nna, hpan shalaw dat ai.
Mu mada ai alu hkungga ni hte n’mu madu lu ai anhte a myit kata kaw na la sa wa ai hkungga ni, shawang tsawra myit hte kamsham kamhpa myit ni hpe manu dan sutgan hte galai jaw da ya ai rai nga ai. Dai alu ni gaw anhte htani htana asak lu la na matu madi shadaw rai ni rai nga ai.
Yesu Madu gaw shi a kasa ni rai nga ai hkingjawng “Jau” ni hpe sak jaw ai muk, yawng hpe garan jaw sha na matu hkang da ai. Dai muk hpe sha lawm na matu anhte hpe hkang da ai. Hpa majaw nga yang anhte a matu si hkrung si htan daram nan ahkyak ai majaw rai nga ai. Raitim, hkristan masha law law dai hpe n hkam la ma ai majaw wenyi lam hta chyasi tai nga ma ai (1Kor 12:20).
Hkristu anhte a matu tawn da ai tsawra myit hte anhte Hkristu hta tawn da ai tsaw ra myit.
Yesu Madu gaw Hkristan hpung masha ni hpe bat hte bat, shani shagu, malu masha hkam la na matu, n taw n tsang jaw da ai. Dai gaw anhte hpe tsawra ai myit kaba la ai majaw rai nga ai. Chyum Mungga daw 2 hta San Pawlu Roma hpung masha ni kaw shagun dat ai laika hta anhte ni Yesu Madu hpe gara masa hku bai htang ga ai rai tim, shi anhte hpe tsaw ra ai lam galai shai mat wa na nre, ngu ai tsun da ai.
Hkristu hta tawn da ai anhte a tsawra myit hte hka mat shangun ai lam anhte hta nga nga ai kun? Jahkrit shama ai lam raitim, zingri zingrat ai lam raitim, si hkrung si htan lam rai tim, kadai mung, gara hku mung, shi hpe Hkristu hte hka mat na lam n’lu bying shangun ai. Hka mat na lam n’mai bying sai ngu San Pawlu sakse hkam da ai. San pawlu gaw Yesu Madu a tsawra myit hpe sung dik ai hku hkam sha yu sai wa rai nna, shi a prat hkrun lam hta Hkristu Madu shi a ntsa tawn da ai tsawra myit hpe galoi mung sumru la ai re majaw shi a sakse gaw ngang kang ai. Anhte gaw Hkristu anhte hpe tsaw ai hpe n’chye na ai majaw ga sadi run chye ga ai. Karai Kasang anhte a ntsa tawn da ai tsawra myit hpe sumru let anhte bai nhtang tsawra ra ai hpe hkring hkring sumru na n gun awai la nga ga.
Akyu hpyi saga
Wa Karai Kasang e, anhte hpe hkum hkrang wenyi malu masha jaw sha nga ai majaw chyeju kaba sai. Dai hkum hkrang wenyi lu sha hpe man man hkam la lu na chyeju mung jaw ya rit. Anhte a Madu Hkristu a marang e hpyi nem nga ga ai. Amen.
Hkristu hta tsaw ra ai kanu kawa tara hkaw sara/num ni e, ndai laban gaw pranwan ladaw hta (18) ngu na laban rai nga ai.
Hti ang ai Ja Chyum Mungga ni gaw
Chyum Mungga Daw (1) Is 55:1-3
Chyum Mungga Daw (2) Rom 8:35, 37-39
Kabu Gara Shiga Mt 14:13-21
Ndai Ja Chyum Mungga ni hpe hti nna, hpawtni na nawku dawjau lamang ni hpe woi awn nga ga.


text:
International Committee of the Red Cross (ICRC) kaw nna KIO Ginjaw COVID-19 ninghkap Komiti hpe garum ai COVID-19 ana zinli makawp arung arai ni hpe PCG kaw nna shalai ya ai lam chye lu ai.
ICRC nan sa du garum mayu ai raitim, Rawt Malan hpung ni a ginra de lai di na ahkang nlu ai majaw, PCG kawn July 29 ya shani sa du garum ai re lam Slg. Lamai Gum Ja tsun dan ai re.
Sa du garum ai arung arai ni gaw ana makawp Handgel, n-gup magap, PPE palawng hte kaga arung arai hpan 20 jan re lam matut chye lu ai.
PCG maga Slg. Lamai Gum Ja, Slg. Nshang San Awng hte Slg. Hkapra Hkun Awng ni woi awn nna, KIO Ginjaw COVID-19 Ninghkap Komiti maga Ningbaw Sara Kaba Sumlut Gam hte Komiti Amu Madu Du Up Jum Lahpai Hing Wawm ni hkap la sai lam chye lu ai.
ICRC ni nan sa du garum jaw mayu ai raitim, KIO Uphkang ginra de hkawm sa na ahkang hpe Myen Hpyen Dap kaw nna pat hkum da ai re majaw, ICRC a gawng malai Peace-talk Creation Group (PCG) kaw nna lit la let htaw shalai ap ya ai lam re hpe chye lu ga ai.


text:
Shana tup manang ni hpe laika ka ai. Manang ni ngu ai gaw Myen mung ting na re. Gumsan Awng hta kanawn manang wa nau n law tim, laika manang (Pen friend or Panpal) ngu ai manang ni gaw grai law nga ai. Shani shagu laika sa ai rung de du ai re. Laika sa ai rung kaw na num ni pyi, nang gaw wut dek nta pyi mai shachyawm sai yaw nga shala ma ai. Shi Kanu mung dai zawn tsun ai. Laika langai sa yang dazik shakap ra ai gaw lap 7 re majaw, gumhpraw hku gaw lap 10 ang ai.
Shana tup n lu yup ai. Yupra ntsa o ra de gayin, ndai de sit re hte rai taw ai. Wan hkret hkret na wan shadaw nan dat, laika hti dat, bai galeng dat hte n ji n mu rai bu nga ai. Shana shagu dai zawn hte bat mi daram shalai kau sai. N lu dawdan hkraw ai.
Dai bat mi laman, shani hta gaw Tu hte rau gat shang yang, namti, nbrawyang, mayan, nawng nang ni hte laga shara law law wa sa na jahpan sa la ai.
***** ****** ******
N mai yup ai. Myit ai. Myit ai. Sumru ai. Laika pa kaw ka jahkrat ai.
"Ngai si na hkrit ai i?" Ngai Du jawng sa yang kaja na i?
Dai de sa na hpa baw lu galaw na? Shinggan kaw nga na hpa baw lu galaw na?
Nu hte kanau hpe mung yu ra nga ai.
Nang myu hpe n tsaw ai i?
Dai hta myu tsaw myit ngu ai hpa ta?
Majan poi gasat jang she myu hpe tsaw ra makawp maga ai i?
Ngai shanglawt de shang mat jang Nu hte kanau hpe kadai yu na?
Shadang sha alat ngai langai sha nga ai.
Myit sumru ai lam ni yawng gaw mahtai atsawm n pru ai sha nhtoi de chyu du mat ai shana law law rai nga ai.
Jahtum de gaw, ndai ga san lahkawng hpe sha Gumsan Awng laika pa kaw ka jahkrat na madu hkum madu san sai re.
SINAT HPAI LET MYU TSAW NA I?
COMPUTER HTE MYU TSAW NA I?
***** ****** ******
"Awng, nang ya gara hku myit da sai rai?"
"Ngai daina naw myit na re Ah Nu." Gumsan Awng Kanu hpe bai tsun let, hkrut ra ai palawng ni hpe sha sawp bawp hte anut kashin nga ai.
Labu Palawng ni hpe baw taw let, jawng lung ten dem da ai sumla ni hpe marit maroi bai yu nga ai. Dum ai. Grau nna gaw dakkasu jawng de hpaw ai ten kaw na arau sa ai manang 3 hpe ma grau dum ai. Grau nna gaw shayi sha langai hpe rai nga ai.
Gumsan Awng a shingran hta na shayi sha re. Salum a shayi ma rai nga ai.
Dai hte rau, Wara Bum ntsa hta lamu she chying hkra ngoi kadu nga ai Jawngma ni a nsen hpe ma bai shingran mu wa ai. Ningpawt ninghpang hpyen hpaji hte ramma ni chye ging ai lam, shanglawt a masa mung gat hkai let hpaw ai lamang rai nga ai. Amyu sha lamyan hpe ma sharin ya ai majaw grai akyu rawng nga ai. EEDY ngu ai mying hte re. 45 ya sharin ai lamang hta 20 ya daram hpang hkrat tim, Gumsan Awng hpaji grai lu la ai shara rai nga ai.
Kalang ta mung, nam mare kahtawng shara shagu hkan na Jinghpaw ma ni hpe Computer sharin ya taw ai Gumsan Awng a shingran hpe ma mu wa ai. Computer ngu ai Type writer hte TV ginchyum da ai re ngu na myi hta mu hkra tsun sang lang ra ai mung mayak amyu mi rai nga ai.
Gumsan Awng a salum hpe hkra ai mahkawn langai ngoi pru wa ai. Kanau hpaw dat sam ai. Ah Tang ka ai "Ngai Jawng sara" ngu ai mahkawn re.
N dawdan gwi, ung ang taw ai masin hpe n-gun da ting nhtawm, Gumsan Awng langai dawdan dat sai.
***** ***** *****
"Tu, Ngai nang hte rau Woi chyai bum de ya n lu hkan sai. Lani mi na aten masa htuk jang gaw dai de sa wa na re. Sa chyai ai mi rai rai, sa du shang lawm ai mi rai rai, ngai sa wa na."
"Aw..." Mau mat ai myiman hte Tu gaw bai htan ai.
"Ngai hpawtde Mungywa de janmau sa la sa na. Dai ngut jang Yangung de yu na Computer sa sharin na re."
Jahkring mi daram yawng zim mat nga ai.
"Ngai nang hpe grai myit mada let sa shaga wa ai. Ahkang lu ai 14 ya kaw na 11 ya ting ram nang hpe sha shani shagu sa shaga ai." "Ya nang grau kaja na matu dawdan ai re ngu kam ai."
"Tu e, jai lang ai ladat hte hkawm sa ai hkrunlam n bung tim, pandung bung ai majaw nau nna ai aten hta bai hkrum na re ngu kam ai."
***** ***** *****
Pru na matu ri ri rai sai Santawda wangleng taw marawn hkrai marawn!
Yawng hpe shakram kau da let, janmau sa la na Mungywa de yu hkrat wa sai.
Buga hpe shakram kau tim, Buga hpe tsawra ai mung tsaw myu tsaw myi ni hpe gaw Gumsan Awng a salum hta atsawm zing let la mat ai.
Gumsan Awng a kraw kata hta...
Mung tsaw, myu tsaw myit hte Jinghpaw ngu ai kumla hpe nang hpe shakram let shingdu tawn kau da na n re. Ngai gara de mi sa sa nye salum hta bang mat ai lam chye na ya rit.
Mungdan e... ... ...
(Ndai laika hti pyaw na ngu n shadu ai. Hti ngut ya sai myit su hpe chyeju kaba sai.)


text:
2018 Ning Dec shata 18 ya hta, Myen mung munghpawm rapdaw kawn lamu ga shara kaba hku htu shaw la ai, N’hprang sut rai htu shaw la ai tara nhprang hpe shagrin sai lam chye lu ai.
Company langai hpe lamu ga Eka 50 daram dam ai hpe mai htu ai kaw nna, ya na tara ningnan hta gaw, Eka 5 a lawu sha mai htu na sai. Dai sha n’ga, galaw mai ai aten ladaw ahkaw ahkang hpe mung, 6 ning lahkawng lang mai lu ai hta na, 3 ning shayawm dat nna, lahkawng lang sha aten ladaw hpe mai jat sai majaw, Company langai hpe 9 ning sha mai galaw sana hku ang wa sai.
Ndai hku galaw ai hpe yaw shada ai gaw, Mai gan mung dan ni hte, Asuya madu ai company kaba ni hku nna grai kaba ai hku arang bang nna htu shaw la ai hpe shadang masat tawn dat nna, dangdi dangdep ai hku galaw htu shaw nga ai mare buga masha ni a maw ni hpe makawp maga na matu mung yaw shada ai ngu nna rapdaw amat U Maung Maung Ung hku nna tsun san lang ai.
Ndai n’hprang sut rai htu shaw la ai tara n’hprang hpe Myen mung gumsan magam U Win Myint hku nna ta masat htu ngut sai nga jang gaw, grin mat wa sai lam tang madun dat ai.
REF: BBC
Ja Tawng Naw


text:
Ma kasha ni dum n’ta, gat kata, jawng sa ai lam ni kaw nna mat ai shiga hpe jahking hkring na lu ai hta, Ndai 2018 ning hta gaw, ma mat ai shi ga grai law ai hpe maram mu lu ai. Dai hta na, Pang Sai Mare na, Mary Seng Mai a lam hpe tang madun let, tinang kashu kasha ni hpe grau sadi maja lu yu na matu shadum dat nngai.
Mary Seng Mai
Muse Ninghtawn, Kyukok Pangsai mare hta nga ai, U Zin Min Lat hte Jan Ma Roi ya na kasha Mary Seng Mai ( asak 6 ning ) gaw, lai wa sai 2018 ning Novermber shata praw 10 ya shani hta mat mat ai shaloi Pangsai balik dap hta masha mat ai hte seng ai lam hpe shana da ai hpe chye lu ai.
Dai hta, Nov 27 ya shani hta gaw Miwa mung ga jarik Nanyan hka shi hta, ma jasi hpe Plastic buri hta bang nna, kabai da ai shiga na ai majaw, seng ang ai ni jep sagawn yu jang lai wa sai praw 10 ya shani mat ai ma Mary Seng Mai re taw ai hpe shagrin lu ai.
Ma a shingma maga de, ga hkang hkang ai hpe mu lu nna, ma a sinde hte laga pu sin ni hpe ga shaw la mat ai ngu shawng n’nan, maram mu lu ai. Seng ang ai Tsi du ni jep sagawn ngut jang gaw kata lam mahtai hpe hkrak chye lu na.
Ma Ni Jahkring hkring Mat Nga
lai wa sai, shata masum mali laman kaw nna, Jinghpaw mung, Sam mung hkan na ma ni mat ai shiga jahkring hkring na lu ai majaw, tinang kanu kawa ni hku nna, ma ni hpe astawm yu na matu ahkayk nga ai. Ma ni hpe rim nna mayun hpaga ga ai wuhpung nga taw sai hpe chye lu ai.
Miwa Ni A Mayun Hpaga
Asak naw kaji nna, yaw ga ana n’nga shi ai ma ni a pu kan sin ni hpe, ga shaw la nna, Miwa mung de mayun hpaga ga ai gat lawk kaba nga ai majaw, tinang ai ma ni hpe astawm yu na hte ma ni hpe tau hkrau sharin da na grai ahkyak nga sai.
REF: Shawng Lam Shi Sawk
Ja Tawng naw


text:
Ndai gaw Wellington sha ra mi na manap gat langai mi re bat mi hta kalang nga ai kru jahpawt 10:am du hka rai nga ai madung dut ai gaw nam law nam lap ni re ,grau na gaw Asain masha ni law malawng dut sha ai re dai kaw madung gaw Miwa ni rai nga ai anhte Myen mung na ni gaw mari sha ai kaw n -gun dat ga ai, htawm hpang de chyawm anhte j.w ni mung mahkoi mi dut sha na ga ai kun??
Ndai gat kaw gat dut ai Miwa ding gai ni gaw englishga hpe How are you hte thankyou $ gade bai byan ya na hpe sha chye tsun ma ai rai tim bung li byin nga ma ai, NZ kaw nam law nam lap hpe madung hkai shapraw ai gaw Miwa ni rai ma ai .
NZ kaw moi daw de chying hkrang zawn re ni n nga ai re da Miwa ni gaw hkai li hpe lagu shawn la na hkai dut sha hpang wa ai re nga ma ai, take away seng hpaw sha ai Miwa langai hte hkrum yu yang shan hte Miwa ni gaw english ga nau ndang ai re ma jaw tinang chye tawn da ai tahpa ji ni hte shawng npawt gaw de la ga ai nga tsun dan ai.
Miwa ni gaw shadu lu shadu sha hpaji hpe kanu kawa ni kaw na lu la ma ai da ma jaw dik sha le hpa nchye ga law jang hku soi seng zawn re hpaw let madu chye ai ta hpa ji hpe arang shatai let tinang a prat hpe lu gaw de la chye ma ai ,Myit kyina mare na mu dik ai hkau soi seng ni gaw Miwa ni a seng hkrai rai nga ai ,dai ni Miwa a sut masa gaw mung kan hta kaup sha mat wa nga sai jut shagu shan hte a gun rai ni hkrai rai nga ai.
Moi hyen du gaba Napolian gaw Miwa ni hpe hpa nga ga ai ta nga yang "Miwa baren naw yup pyaw taw ai hpe hkum jasu nga tsun lai wa sai" dai ni Miwa baren gaw rawt sai ,n nga mat sai Miwa mung a Gum san magam Dixng shau phen (spelling njaw na re) gaw shi a mung ma sha ni hpe sut ma sa myihpaw na matu ning nga tsun lai wa sai"Ngyau teng yang gaw chyang ai hpraw ai n -ahkyak ai Yu law law lu rim jang rai sai nga ai"
Dai ni anhte J.W sha ni gaw Miwa hte jairt din ai ni re Miwa hte hpaga ga ai ni mung law law rai ga ai , Miwa kaw na yula sha rin lara ai lam ni mung lawlaw rai nga ai dai sha nga Miwa hpe maja ra ga ai Miwa gaw grai si mni ai ladat ni hte Myen mung ting hpe shalau nga ai hpe mung dum ra ga ai,anhte buga grin ra na hpun kawa dusat du myeng ,ja lung seng shing tai kaw na hkawt ngam ai sha Miwa ni mari nga ma ai dik shale anhte a J.w sha yi sha ni hpe du hkra ma ri la masai.
Dai ni anhte J.w sha ni nhprang hpe sha htu dut sha chye ai ni nre sha tinang a atsam ta hpaji ni hpe npawt hridun da let sha kut ra ga ai,MKA kaw j.w seng ga de nga ai kun? J.w laga sha ni lak sam ,nta shachyaw ai (payan) ga law masha ,jadup ai masha, motor byeng ai bung li ni marai ga de wa ga law nga ga ai kun,myit yu hpa rai nga ai jing hpaw ga malai hta kanu shing kyit kyit yang kasha mung shing kit kit ra,kawa n-gang hpye yang kasha mung hpye ra ai nga ai, dai rai yang kawa lak htak kaw lungseng bung li sut du rai yang kashi ni gaw dai bung li hpe bai lu matut nga ga ai kun? ban hte ban hkring htawng da graw let lu ga law sha wa hka ngu ai myit jasat ni rai ra ga ai.
Nhprang htu dut sha ai ladat kaw na zai ladat hte ga law sha ai amyu ni tai wa sa ga ngu ga saw dat ai rai.
Sinli ma.
Manap gat
Ndai gaw Wellington sha ra mi na manap gat langai mi re bat mi hta kalang nga ai kru jahpawt 10:am du hka rai nga ai madung dut ai gaw nam law nam lap ni re ,grau na gaw Asain masha ni law malawng dut sha ai re dai kaw madung gaw Miwa ni rai nga ai anhte Myen mung na ni gaw mari sha ai kaw n -gun dat ga ai, htawm hpang de chyawm anhte j.w ni mung mahkoi mi dut sha na ga ai kun??


text:
New Zealand Mungdan hta shanu nga ai J.W Hkristain Nawku Hpung ni a 2 lang na chyum sharin hpawng hte ginlung hkrismat hpe 24.12.20014 ya kaw na 28.12.2014 du hkra Auckland Muklung Hunua falls shara hta ngwi pyaw awng dang ai hte galaw lalu sai. Ndai sharin hpawng hta J.W Hkalup Hpung ginjaw KBC Amu madu kaba Rev.Dr. Hkalam Sam Sun kaw na kangka sadi dung let hkristu hta kaba rawt wa ga ngu ai gabaw hte sharin achyin ya sai.
Matut nna ndai sharin hpawng hta Sara Marip La wawm hpe Hpung up sari ta mara aya dang la sai hte Slg. Lamai Tu Awng , Slg. Singnan Awng Mai hte Sara kaba kareng Naw Tawng (Australia ) ni hpe Hpung tau sari ta mara aya dang la sai . Ndai sharin hpawng hta New Zealand J.W hkristain nawku hpung hpung masha ni yawng KBC ginjaw hte hkridun zinlum sa mat wa na matu myit hkrum daw dan lalu sai. Sharin hpawng hta du sa ai hpung masha yawng 150 , myit malai hkalup hkam la ai marai 1 re lam chye lu ai.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Si Mani Tsawm Htap Ai Htunghking Lai Masa Ni Hpe Jahten Kau Ya Chye Ai Myit Jasat Ni
Mungkan shara magup hta mu mada mai ai htunghking a rawn alai ni hpe jahten chye ai myit sat lawat myit masa ni hta “Racism” ngu ai Amyu kaba tai nna kaga amyu kaji ni hpe ka-up shamyit kau mayu ai myit jasat bai “Ethnocentricism” ai tinang a amyu htunghking ni hpe chye sha madung da mayu ai myit masa myit jasat ni rai nga ai.
Grau nna amyu baw sang kaji ni shanu nga pra ai ginra hta, ndai zawn myit jasat, myit masa ni mu mada lu nga ai.
Amyu kaba tai nna, kaga Amyu kaji ni hpe ka-up shamyit kau mayu ai myit jasat kau mayu ai myit jasat ngu ai gaw, htunghking ningli hku nna mung, Amyu mying hku nna mung, kaga masha ni a htunghking hta grau nna hkikhkam ai, tsawm grau ai ngu nna hkam la ai myhit jasat rai nga ai.
Ndai zawn re ai myit jasat gaw, amyu rusai ginhka ai, shan hpraw shan chyang nsam hta hkan nna garan ginhka dip sha ai Amyu kaji ni a ahkaw ahkang ni hpe dip kamyet da ya ai n dai zawn re ai n tara masa ni hpe byin pru shangun ai rai nga ai.
N dai racsism ngu ai Amyu Kaba myit jasat ngu ai a lachyum madung gaw, htauli htaula myit n rawng ai myi di na hpang n ju n dawng lam, manawn masham ai lam, lachyen ginhka ai lam ngu ai lachyum rai nga ai. Tinang amyu sha htunghking lailen maka kumla ni chyu sha, grau reng ai ngu myit la yin la nna, nbung ai kaga masha ni a htunghking lailen ni gaw, manu grit ai ngu mu madat let yu kaji let shagrit kau ya mayu ai myit jasat nan rai nga ai.
Dai ni na prat hta Amyu kaba myit jasat hte tinang a htunghking ningli lam ni hpe chyu sha, madung da mayu ai myit jasat myit masa lam ni a majaw, mungkan shara magup hta, sut masa mung masa, shinggyim nga sat nga sa lam ni hta, shada da lachyen ginhka nna kanawn mazum ai lam ni byin pru shangun nga ai rai nga ai. Amyu bawsang kaji ni a ahkaw ahkang ni hpe dip kamyet da ya nna, tinang a amyu kaba a n-gun hte kaji ai ni hpe shamyit mayu shamat kau mayu ai myit jasat ni hpe jai lang wa ma ai. Amyu bawsang kaji ni a htunghking maka kumla ni hpe shaleng shadan dan na ahkaw ahkang ni hpe njaw, Amyu kaji ni a Ga, Laili laika ni hpe sharin hka ja na matu pat shingdang, Media ngu ai shinggyim matut mahkai ai lam yan hkan hta mung Amyu kaji ni a htunghking laili laika hte seng nna, tsun hpaw shabra na matu ahkaw ahkang n jaw ai sha dip kamyet da ai lam ni hpe mu lu chye nga ga ai.
Ndai myit jasat gaw, “Ethnic annihilation” ngu ai kaga amyu kaji ni mat mat wa hkra, shamyit shatsai kau ai myit jasat nan rai nga ai. Ndai myit jasat hte sha, Nazi myit jasat, hpyetsit Mung masa myit jasat ni hte kaga gasat gala byin shangun lu ai majan sai rawt gumshen ai ladat masa ni nga wa ai. Ndai zawn re ai gumshen ai Mung masa ladat ni a majaw, Amyu kaji shamyit masing hte kaga lam magup hku nna ahkaw ahkang ni hpe pat shingdang adip arip di ai shan hte a dum nta arung arai ni hpe kashun la ya ai jahten kau ya ai sat sharu ai magam lam ni hpe tawt lai wa ma ai rai nga ai.
Ndai myit jasat gaw masha shagu hta maren mara re ai shinggyim sari hte nga nga ai ngu ai lam hpe ningdau kau ai, shinggyim masha a asak hkrung nga lu ra ai ngu ai ahkaw ahkang masha shagu hta maren mara ahkaw ahkang nga ra ai ngu ai lam ma hkra hpe mung ningdang kau ya ai ngu ai myit jasat rai nga ai.
Kaga masha ni ngu ai gaw grit ai ni, nem ai madang re ai masha ni ngu masat kau nna,ladat amyu myu shaw let kaga amyu kaji ni hpe kanawng sit shapraw kau lu ai myit jasat myit masa rai nga ai. Nhkru dik ai jahten shaja lai ladat ni lang nna tara tawt lai ai lam ni mung galaw wa chye ma ai.Simsa ai hte rau hpawng rau de nga pra lu na matu, ra ai myit masa rai nga ai shada da kam hpa hkat ai ngu ai mai kaja ai myit masa ni hpe jahten sharun kau ya ai mung ndai amyu kaba myit jasat nan rai nga ai.
Amyu kaba myit jasat gaw shinggyim wuhpung wuhpawng a myit masa hte mung ninghtan shai nga ai. Karai Kasang a yawsing yaw shada ai lam ni rai nga ai, “shinggyim masha yawng gaw kun dinghku langai sha re”ngu ai ningmu masa hte mung, ninghtan shai ai myit masa rai nga ai majaw, Karai Kasang hpe shut hpyit tawt lai ai mara nan mung rai nga ai.
Ndai zawn re ai amyu kaba myit jasat ni nga nga ai majaw, hkrit tsang myit ni, n ju ndawng lam ni matai htang hkat mayu ai myit masa ni hte, rawt malan mayu ai myit masa ni hpe byin pru shangun lu nga ai. Amyu bawsang ni law nga pra shanu nga ai Mungdan ni hta, rawt malan kasu kabrawng ai lam ni hte shanglawt mayu ai myit masa ni hpe grau nna ja wa shangun lu nga ai. Tsa ban hte ru nna na ai majan ni mung byin pru shangun lu nga ai. Ndai zawn re ai amyu kaba myit jasat gaw shinggyim wuhpung wuhpawng a myit masa hte mung ninghtan shai nga ai. Karai Kasang a yawsing yaw shada ai lam ni rai nga ai, “shinggyim masha yawng gaw kun dinghku langai sha re”ngu ai ningmu masa hte mung, ninghtan shai ai myit masa rai nga ai majaw, Karai Kasang hpe shut hpyit tawt lai ai mara nan mung rai nga ai.
Nu Wa Hpu Nau ni, Htunghking ningli ngu ai gaw, masha langai, Amyu bawsang langai, Mungdan langai a matu ahkyak nga ai. Htunghking ningli hku nna sha, tinang a sak hkrung nga pra ai masa rawt jat galu kaba wa ai masa, ya ya byin nga ai prat masa ni hpe shaleng ya ai rai nga ai. Htunghking ningli ngu ai gaw, shinggyim masha a prat hte rau rai nga ai majaw shinggyim prat hte htunhgking ningli ngu ai hpe gara ginhka kau nmai nga mali ai.Dai re majaw “shinggyim a hkaw ahkang ngu ai hta, masha amyu baw shagu a htunghking ningli ni hpe hkungga manu shadan ya ai hte, dai shan hte a htunghking ningli lam ni hpe ndut ndang shaleng shapraw lu na ahkaw ahkang ni mung jaw ya ra ai” nga nna tsun matsun da ai lam mung nga nga ai.
Amyu baw sang ni law law shanu nga ai Mungdan nkau ni hta, grau law ai Amyu bawsang ni a htunghking ningli ni hpe sha, shaleng ai lam ni galaw nna, kaga bawsang kaji ni a htunghking ningli lam hte seng nna shaleng shapraw lu na ahkaw ahkang ni hpe ningdang kau ya ai lam ni galaw chye ma ai. Amyu baw sang kaji ni a laili laika, tsun shaga ai ga, htunghking lailen ni hpe ka shapraw dip shabra ai lam ni galaw na matu pat shingdang ai lam ni , galaw chye ma ai.
Kadun ai hku tsun ga nga yang, Amyu kaba ni ka-up mayu shamyit kau ai hpe Amyu bawsang kaji ni hkrum kadup chye ma ai ngu ai lam rai nga ai. Ndai zawn re galaw ai gaw, Amyu bawsang kaji ni hpe jahten shamyit kau ai lam ni nan rai nga ai. Shan hte a Labau ngu ai n nga wa ai, Laili laika ngu ai nnga wa ai, htunghking lai len ni mat mat wa ai masa gaw dai amyu hkoi mat wa ai masa nan rai nga sai rai nga ai.
Dai re majaw, tsawra ai Nu Wa hpu nau ni, tinang a htunghking ningli lam ni hpe manu shadan tsawra makawp maga chye ai Amyu bawsang ni hku nna Tinang a amyu sha ni hpe makawp maga ai kaw nna majan ni byin pru wa ai mung rai nga ai.
Ref: Wa Sarabyin a matsun laika
Ga gale : Fr.Dr.Bernard Dashi Tang Ji
Lamang Shapoi : Thomas


text:
时间:2019-06-11 16:48:30 来源:德宏团结报
“Eernino”kumla e chyinghkyik hkra ai majo, daining anhte mungdo hta marang n htu, shara lo malo hta jan gri gahtet ai masa pru shajang nga ai, shing rai nna, mungdo ting na kumshu yi tsin-yam hkrum sai.
Jan gri ai majo, mungchying sha sutgan ama hkam Sakhkung mungdo dap ran dap ni go ya hte kumshu yi hkun hkro tsin-yam hkrum sha lam shana ai chye-nan lu la ma ai, dap ran dap gumhpro wa dap ni go shiga lu la ai hkying hkum 24 laman hta masa ko yu nna, gumhpro wa ya na bungli ni galo sa wa ma ai.
Gumhpro wa dap ni go shata 5 nhtoi 20 ya shani tsim-yam hkrum shara de masha hprai dat nna, kumshu yi hkan sa shadon jep yu yang, shara lo malo na kumshu yi ni go madang n bung ai hku nna tsin-yam byin nga ai, tsin-yam byin grau na-du ai go Yinkyang ginwang hta wa ang nga ai, ya du yang kumshu ma si mat ai go mu mun 800 rai sai, n chye galu gaba mat ai go mu mun 1.5 jan rai nga ai, ya dingyang hkro si mat wa na go mu mun 8 jan rai nga ai, nau son yu yang ja gumhpro lap wan 3 sum mat na hku rai nga ai.
Ya yang, mungchying sha sutgan ama hkam dap ni gumhpro wa mu lajang hkrat wa nga ma ai, shing rai nna tsin-yam hkrum sha nga ai hkaimu masha ni hpe gumhpro lau lau wa ya nga ma ai, dai hte rau, asuya seng ang rungdap, htang rung ni ko hkan shingrau nna, tsin-yam hkrum hkaimu masha ni hpe gumhpro gapa jo mu hkan galo nang nga ma ai.
Mungdo lamu marang maram dap ni shachyen dan ma yang, daining shata 1 ko nna, anhte mungdo hta marang htu shadang go shawoi shaning na hte shadon yang rap jahpra 20% yom mat nga ai, grau nna shata 5 pro 6 ya shani ko nna rai wa yang, mungdo ting hta lamu hpong jan ja ai majo, shara lo malo ni ko gahtet shadang 35℃ a lahta de du shajang nga ai. Ndai bat hta, Sakhkung ga na shara lo malo ni hta lamu hpong, marang gachyi chyi sha htu masu re masa no pru na hku rai nga ai, mungchying sha sutgan ama hkam dap Sakhkung mungdo dap ram dap ni go shara shagu na kumshu hkai hkaimu masha ni hpe hkunhkro htang maja mu galo sa wa na hku shadum jahprang dat masai.


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Munghpawm Myanmar mung hta ma kaji kaw nna masha kaba du hkra, gu ji gu ra facebook account ni hpe hpaw lang nga ai hpe mu lu ai. Shiga hti ai, hpaji sharin hkaja ai hte online marketing (gatdut pyin ra) shatai nna facebook hpe jai lang nga ma ai.
Yawng yawng hkum sumhpa mara ai Facebook ntsa hta, shiga hti na rai yang, kam ging ai shiga, jaw ai shiga ni hpe chye lata hti na matu mung ahkyak nga ai.
Munghpawm Myanmar mungdan hta masha wan 25 gaw facebook lang ai lam 2020 May shata na sumtang langai hta mu lu ai.
Lai wa sai shaning law law hta ‘Shiga’ hpe, Radio hte Shi laika pa (News Paper) kaw sha mu hti, mu madat lai wa sai raitim, ya dai ni gaw rawt jat wa ai prat masa hta hkan nna, masha law malawng lang ai social media Facebook pyin ra hpe shiga dap ni nan mung jai lang ai rai nga ai.
Media Shiga Dap ngu ai gaw shiga shagu hpe tinang nan sawk san shateng nna, mungshawa hpang de bai ginlen dan ai re majaw, tinang a shiga hpe lit la let shapraw ai rai nga ai. Shiga masu, jashut langai hpe tinang gaw atsawm n jep yu ai sha, kam shut kau ai rai yang, tinang a matu mung, kaga manang wa a matu mung kaja akyu n jaw nga ai.
Dai re majaw, tinang hku nna social media ntsa mu hkrup ai shiga, lawng lam yawng mayawng hpe mu ai hte kalang ta n kam na matu hte, san jep dinglik yu ai lam n galaw ai sha bai garan gachyan ‘share’ ai lam n galaw na matu grai ahkyak nga ai.
Facebook ပေါ်က သတင်းမီဒီယာနှင့်ဆိုရှယ်မီဒီယာ
Facebook ပေါ်က သတင်းမီဒီယာနှင့်ဆိုရှယ်မီဒီယာ
Posted by Kachin News Group on Monday, July 13, 2020


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Syria sinpraw-dingdung kaw, Rasha hte US hpyen mawdaw adep hkat ai kaw US hpyenla nkau hkala hkrum ai manghkang hta mungdan lahkawng shada mara shangun hkat nga ai re.
Adep hkat ai video hpe Rasha mungtsaw myutsaw website, Rusvesna.su hta shapoi ai hpe, kahtap htawn shabra dat ma ai re.
Video hta Rasha zaibru jang hpyen mawdaw yan na mawdaw langai gaw US hpri makawp mawdaw langai hpe wa adawt manga nga ten, Rasha helicopter langai makau kaw anyep sha pyen gayin ai hpe mu lu ai.
US gaw gawan hkawm ai hpe hkum shadang ai nga nna Rasha tsun ai.
Ndai shiga hpe bat Masum, Aug. 26 hta shabra dat ai re. Rasha Makawp Maga Hkringmang Dap tsun ai hta, dai ginra kaw gawan hkawm na lam nga ai hpe jau kaw nna US hpe sadi jaw tawn sai, nga ai.
“Dai daitimung, myit hkrum ai ni tawn da ai hpe tawt lai nna, US hkarang dap hpyenla ni gaw Rasha gawan hkawm ai hpe pat hkum shakut ai re,” nga, hkringmang dap tsun ai hpe Tass shiga dap tang madun ai.
“Dai lam hkap htang ai hku nna, tsun da ai masing dik tup wa hkra manghkang koi yen lu na matu, n galaw n mai ahkyak la lam hpe Rasha hpyen balik galaw ai re.”
White House Amyusha Shimlam Kongsi (NSC) tsun ai hta, Rasha mawdaw langai US bawm-ninggang hpri-makawp mawdaw langai hpe wa ahtu adawt ai majaw, “mawdaw kata magam gun ni hkala hkrum ai lam nga ai.”
Baw ahtu agawk hkra ai US hpyenla mali, n sawng ai, baw sin malap ai lam byin ai nga, mying n tsun mayu ai US hpyendap shiga lawk langai hpe lakap nna Politico website hta tang madun ai.
Syria sinpraw-dingdung daw hta, US dap ni hte byin ai manghkang law law nga ai re. Lai wa sai bat mi jan hta Rasha-shingdu Syria a jinghku dap ni a gap hkrum ai lam ni nga wa sai.
Lai wa sai 2018 February shata hta, Rasha chyee-sarr hpyenla (shabri shabrai hpyenla) n-gun kaba hte madung wan sau pru shara makau na US dap shara ni hpe wa htim gasat wa sai. Shanhte hkala nba kaba hte shingla gasat nhtang kau ai hkrum yu masai re.
Ya bai byin ai manghkang gaw n bung ai. Tara shang Rasha hte US hpyen hpung lapran dingtawk man ap nan ga law hkat ai lam rai nga ai. Ndai mabyin gaw manghkang byin shangun ai sat lawat langai re majaw Amerikan ni ninghkap ai re. Rasha gaw ginra kata jawm myit hkrum da ai lam ni hpe n hkan sa ai sha, da sang US dap ni hpe ginjang jaw nga ai re nga, mara shagun ai re.
Ya ten, hpa majaw ndai lam byin wa ai kun? US gaw Syria kaw nna pru wa sai mahkrun re ai hku Moscow sawn la ai re. Maning October hta, Gumsan Magam Donald Trump kaw nna mying kaba ai dawdan lam galaw wa sai: dai gaw Kurdish jinghku dap ni hpe garum na sa da ai US hpyen n-gun 1,000 hpe dawm la ai lam rai nna, hpang e myit loi bai galai nhtawm, kasu kabrawng law dik ai shara hta hpyen n-gun loi naw ngam da ai re.
Dai raitim, Trump gaw Washington a maigan de jahkrat tawn ai hpyen n-gun shayawm mayu ai masa hpe Rasha chye da ai. Dai re majaw Amerikan ni pru ai hpe chye shangun mayu ai yaw shada lam hte Rasha galaw ai ngu sawn lu ai re.
Ya ten du hkra dai ginra kaw naw ngam nga ai US hpyen n-gun yawng 500 daram sha rai nna, IS (Islamic State jihadists) ni bai n rawt wa hkra, shimlam la ya nga ai re. US hpyendap gaw Kurd rawt malan hpung woi awn ai, SDF (Syrian Democratic Forces) daphpawm hpe garum nga ai re.
Politico hta NSC na ga tsun ahkang lu, John Ullyot, tsun ai gaw, Aug. 25, bat Lahkawng, buga ten 10:00 am grup yin ten, galoi mung galaw nga ai shimlam gawan hkawm ai shaloi Rasha hpyen hpung hte Syria sinpraw-dingdung Dayrick makau hkrum katut nna manghkang byin wa ai re nga, tsun ai.
Shi tsun ai hta, US mawdaw wa adep hkrum ai majaw Rasha hpyendap hpe ninghkap ai hte, “manghkang n kaba wa hkra’ daphpawm gawan hkawm hpung gaw dai shara kaw nna pru le mat ai lam tsun ai.
“Rasha dap a jahte tam ai sat lawat ni (unsafe and unprofessional actions) gaw 2019 December hta United States hte Rasha myit hkrum da ai manghkang shayawm na ga shaka hpe tawt lai ai lam madun ai re,” nga Mr. Ullyot tsun ai.
IS hte kaga gumlang hpung law law hpe gasat shamyit nga ai Syria Gumsan Magam Bashar al-Assad a hpyendap ni hpe Rasha gaw hpyen n-gun kaba hte garum ai kaw, bawm jahkrat nbungli kaba ni du hkra, lawm ai re.


text:
April 5, 2018
Paska Ladaw Laban (2) 8th April 2018
“Hkrung rawt sai Madu hta kam sham ai”
Marai rai gaw nang hpe myi pat kau ya nna, na a shawng e nga ai ‘ hka pung ’ hta hka rawng n rawng san ai ngu ga. Lama mi nang galaw lu ai gaw hka pung de du hkra sa nna dai hta hka rawng n rawng chyam yu na. Dai hpe gaw mahkrum madup hte sharin la ai ngu ai.
Kaga langai mi nang di lu na gaw nlung kasha la nna dai hte kabai bang dat yu na. Hka pung hte hkra ai nsen na jang hka n rawng ai hpe nang chye nna, kapruk ai nsen na yang gaw hka rawng nga ai hpe chye lu na. Dai gaw sawn sumru nna machye machyang lu la ai lam rai nga ai. Masum ngu na lam langai mung nga ai. Dai gaw marai rai hpe yu shangun nna, hka rawng ai n rawng ai hpe bai tsun shangun na. Dai zawn re chye na ai gaw kam sham ai lam rai nga ai.
Mahkrum madup, sawn sumru yu ai lam hte kam sham ai lam gaw ndai prat hta machye machyang lu la na lam masum rai nga ai. Anhte gaw hkam sha lu ai mahkrum madup ni hta anhte myit hte sawn sumru yu ai hte, anhte a kraw salum hta kam sham ai hku nna sharin la Nga ai kun? Hpaji chye ai ni tawt sawn da ai hku rai yang anhte machye machyang a 80% hpe masha ni tsun tawn da ai lam hpe kam sham ai hku na sharin la lu ai da.
Anhte hta na masha loi mi sha mungkan de bu hkawm yu na re. Mungkan labau (World History) sharin ai shaloi, mungkan hta mungdan law law nga nna shanhte a shara ni, nga ai amyu sha ni a lam ni hpe mung chye la nga ai. Kaja wa sha du yu sai masha ni chyu sha mu yu sai lam ni, shanhte a nga sa lam, htunghkying ni hpe atsawm tsun dan lu ai. Shanhte a mahkrum madup hpe tsun dan ai shaloi, kam sham nna, dai mungdan ni hpe myit shingran mu lu nga ai. Shanhte tsun dan ai a majaw anhte mung du yu sai zawn rai hkam sha lu chye nga ai.
Anhte a makam masham machye machyang law malawng mung Chyoipra ai chyum laika anhte hpe tsun dan ai hta kam sham ai kaw na lu la ai. Chyum laika hta rawng ai masha ni Madu Yesu hte hkrum zup lu ai, shi a prat magam bungli hte shi sharin shaga ai hpe tsun dan ai.
Yesu si hkam ai hpang shi a sape ni gaw grai myit n pyaw ai, myit daw hten mat ai, hte hkrit gari nna makoi hprawng hkawm mat ai hpe bai myit yu ga. Raitim, Paska Poi manap hta shanhte hta lama mi byin wa sai. Nachying lak lai ai hku nna shanhte galai shai wa sai. Shanhte kaja wa nan kabu gara ngwi pyaw ai hte pru sa nna hkrung rawt sai Madu Yesu a lam tsun hkawm ma ai. Shanhte zingri zingrat sat kau na pyi n hkrit n tsang ai sha myit sharawng awng wa sai. Ndai ta latsup mi sha re ai masha ni a prat hte hpaw tsun ai lam gaw shinggyim labau hpe galai shai shangun sai. Ndai hpaji n sharin yu ai masha ni Yesu a bai hkrung rawt ai hpe masu hkawm ai ngu ga, shanhte hta na marai rai gaw, zingri na, sat kau na hkrit nna hpaw tsun dan kau na nhten.
Raitim, kadai mung dai zawn n-galaw ai. Hkung rawt sai Madu hpe sakse hkam ai lam gaw kachyi mi pyi myit ung ang ai lam, myit kaji ai lam n nga ai hta n-ga, grau grau she n–gun ja, atsam marai rawng ai hte hkaw tsun wa masai. Mau hpa lamik kumla galaw lu ai atsam pyi lu la ma ai. Kasa Htawma galaw ai zawn Yesu a garep hta layung anhte n hkra lu ai, Yesu a hkrung rawt ai hpe sape ni zawn n hkam sha lu ai rai tim, Chyoipra ai chyum laika a sakse hkam ai hpe kam sham lu nga ai.
Sawn sumru mai ai lam; Madu Yesu si mat ai hpang hte bai hkrung rawt ai hpang na sape ni a mahkrum madup hpe myit sumru yu ga. Ya aten ngai na prat gaw gara madang hta rai nga ai kun? Yesu si mat ai hpang na kun? (snr) bai hkrung rawt ai Paska hpang na kun?
Courtesy: Chyum Mungga Sasana Magam Dap


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Wa Sarabyin: Hkye Hkrang La Lam Gaw Kumhpa Rai Nga Ai Nga Nna Tsun Dat Nga Ai Shiga
October 10, laban shani, San Peter shawa pa hta, “Madu A Lamu Kasa Akyu Hpyi” ten, Wa Sarabyin Francis Hkristan prat gaw kumhpa langai rai nga ai, anhte a shakut shaja ai hta madung lu la ai n rai nga ai, anhte jahkrat da ai masing mung n rai nga ai, Karai Kasang a tsaw ra myi hte yu lakawn ai lam rai nga ai, Karai kasang a masing kaba she rai nga ai, ngu hkaw tsun da ai.
Dai laban shani na Kabu Gara Shiga hta na sut su ai ramma langai, sumsing mungdan madu lu na lam hte seng nna Yesu hpe san ai shaloi Yesu lam matsun ai hpe hkap la na matu Hkristan ni yawng hpe Wa Sarabyin Francis saw shaga da nga ai. Yesu a lam matsun gaw anhte a matu kumhpa kaba rai nga ai.
Chyum laika hta Yesu hpe san ai sut su ai ramma (Mk 10:22) gaw Yesu lam matsun ai hpe shi a sut gan hpe n kau da kam ai, n kam garan jaw ai a majaw hkap la hkan sa na n mai byin rai mat ai. Makam htung lai ni gaw Karai Kasang a sumsing mungdan madu lu na matu gade daram madang ahkrak ai, grau nna ahkyak ai gaw hpa rai nga ai hpe Yesu Madu tsun da ai. Dai gaw tinang madu lu gaw Karai Kasang kaw na rai nga ai. Dai chyeju kumhpa ni gaw ra kadawn ai ni hpe garum shingtau na matu rai nna, Yesu a hpang hkan nang na mung ra ahkyak ai lam rai nga ai.
Anhte gaw makam masham lam hta chyam dinglik yu ai hkrum na ga ai.
(1) Ngai a matu makam gaw hpa rai ta? Makam masham hpe lit magam langai hku n mai myit la ai. Hpa majaw nga yang hkye hkrang la lam gaw chyeju kumhpa she rai nga ai, lit magam n rai nga ai. Makam masham hte hkye hkrang la lam gaw shang lawt ai hte she lu la ai, ja sut gan hte mari la n mai ai, ngu Wa Sarabyin Francis sang lang da nga ai.
(2) Yesu Madu gaw dai sut su ai ramma wa, teng man Karai a myi man nsam hpe mu lu na matu garum ya ai. Chyum Laika hta, “Yesu Madu gaw shi hpe azi yu let tsaw ra matsan dum myit hte,” ngu ai ga si hpe sumru yu yang, makam masham gaw lit magam galaw shatup ai kaw nna n rai nga ai, tsaw ra myit hte yu let hkap la ai kaw nna she rai nga ai. Dai zawn galaw ai a marang e she, Hkristan prat gaw tsawm htap wa ai. Ndai gaw anhte a atsam hta madung daju ai n rai nga ai, anhte a masin hta mung ru pawt madung daju ai n rai nga ai. Raitim, Karai Kasang anhte hpe tsaw ra myit hte yu lakawn ai kaw nna lu la ai she rai nga ai, ngu Wa Sarabyin Francis sang lang da ai.
(3) Anthe a Hkristan prat gaw tsaw ra myit hte “mai sa” ngu Karai Kasang hkang da ai hpe hkap la ai kaw nna lu la ai makam masham rai nga ai. Makam masham gaw anhte ni hpu nau ni hpe shawang tsaw ra myit hte daw jau ai, garum ya ai kaw nna she rai nga ai.
Daw jau ai lam n nga ai, jaw ai lam n nga ai makam gaw hpang jahtum hta anhte sha myit n pyaw lam hpe lu la shangun chye ga ai.
Ngai a makam gaw hpa rai ta? Makam masham htung lai hpe sha hkan shatup ai makam kun? Yesu tsaw ra ai makam masham rai nga ai kun? Shang lawt ai myit hte Karai Kasang hpe tsaw ra daw jau ai makam rai nga ai kun? Anhte hkum hpe anhte bai san jep la ga, ngu Wa Sarabyin Francis saw shaga da nga ai.
Nu Maria zawn, “mai sa” ngu Karai Kasang hkang da ai hpe hkap la nga ga. “Mai sa” ngu tsun nna “rai ti mung” ngu ai hpe bai n bang jat la ga. Karai Kasang a hkye hkrang la lam gaw anhte a prat hta kumhpa kaba rai nga u ga, ngu hpang jahtum mungga ginchyum dat ga hpe Wa Sarabyin Francis tsun da nga ai.
By Fr. Patrick Gawmaw Hkawng Yae
#vaticannews
#rvakachinservice
https://www.vaticannews.va/en/pope/news/2021-10/pope-angelus-catechesis-christian-faith-gift.html


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Lahta Sammung e Myen asuya dap hte Dingdung Daw Daphpawm hpung 3 lapran gasat gala majan laja nga ten, Miwa gasat dap ni Myen mung jarit mayan 2-ya gawan lai ai lam galaw wa sai re.
Miwa hpyendap tank mawdaw ni hte hpyenla ni gaw Myen-Miwa ga jarit mayan, Shweli, Jegau, Manwin hte Loije maga August 21 hte 22 ni hta gawan mat wa ai re.
Dingdung Daw Daphpawm malawm, Balawng TNLA, Rahkai AA hte Kokang MNDAA rawt malan hpung ni pawng nna, Myen hpyendap a Mandalay Tai na hpyen hpaji jawng (DSTA) hte Sammung, Nawng Cho na Guk Htik mahkrai kani nanghpam jep joi shagyit ni hpe August 15 ya shani maja shang gap gasat dat ai re. Dai hpang wuhpung dap lapran gasat gala majan ni gaw, madung Mandalay-Muse lam dingyang, Lashio, Sinli, Kutkai, hte Nampaka ginra ni hta byin nga ai re.
Ya na zawn Miwa hpyendap ni jairt mayan hpyen n-gun wa madun ai rai timung Lahta Sammung e gasat gala majan ni gaw dingyang naw byin shajang nga ai re.


text:
Laksan Laiza Muklum kata Shanu nga nna hpaga Yumga galaw Gat seng hpaw dut lu du sha nga ai mungchying mungshawa ni yawng chye na hkan sa lu na lam hte seng nna September 18 ya jahpawt hkying 8:00Am aten hta Sinpraw majoi gawk nu kaw hkaw tsun hpawng galaw lu sai re.
Laksan Laiza Muklum Uphkang Rung hte Municipal rung kawn lit la nna galaw ai re hte hpawng hta Muklum kata ya aten byin nga ai gat lawk masa lam ni, Muklum Municipal galaw taw nga ai magam bungli ni, muklum Municipal uphkang masa, Muklum gaw sharawt lam, exchange Rate ni hte seng ai lam ni hpe tsun salang dan ai re.
Muklum kata shanu let galaw lu galaw sha nga ai mungshawa ni gaw muklum a rawt jat galu kaba na lam hta madi shadaw garum ra ai. Municipal galaw nga ai magam bungli ni hta mung myit su myit rawt ai hte shang lawm garum ra ai , Covid ana zinli masa a majaw Muklum kata hpaga yung ga galaw nga ai ni, gat seng hpaw, dut lu dut sha nga ai lam hta grai yak hkak nga na re, ndai zawn re shuk shanut nga ai masa ni a lapran mai byin ai daram asuya kawn ahkun hkanse shayawm ya ai lam nga ai re, Gunrai manu hpe ladu lai jahpu nna dut sha nga ai hpe mu mada lu nga ai, yak hkak nga ai shada garum shingtau ai masa hte gunrai manu ladu lai shatsaw jat ai lam ni n galaw na hte Asuya kawn muklum kata gunrai manu ni hpe gawn hkang sa wa na masing nga ai lam hte seng nna Muklum Uphkang du Slgkb Wa La Gum ja Du tsun ai re.
Gunrai dut lu dut sha ai lam hta Asuya gawn hkang wa ai shaloi n hkan sa ai ni hpe ahkyak la ai lam ni galaw sa wa na re lam tsun ai .Hpawng hta Muklum kata hpaga Yumga galaw nga ai ni gat seng dut lu dut sha nga ai mungshawa ni shanglawm ai hte Covid makawp maga tara hte hkrak galaw la lu sai hpe chye lu ai.